L-Unjoni Ewropea u l-Grupp ta' Stati Afrikani, tal-Karibew u tal-Paċifiku jagħtu bidu għal negozjati fuq Ftehim ta' Sħubija ġdid

Illum l-UE u 79 pajjiż tal-Grupp ta' Stati tal-Afrika, il-Karibew u l-Paċifiku (AKP) se jibdew negozjati dwar il-futur tal-kooperazzjoni tagħhom wara l-2020.

L-ambizzjoni hi li l-isħubija tal-lum issir qafas politiku modern immirat lejn it-twettiq tal-Għanijiet ta' Żvilupp Sostenibbli.

Il-pajjiżi fl-UE u l-AKP jirrappreżentaw aktar minn nofs il-pajjiżi membri kollha tan-NU u jiġbru flimkien aktar minn 1.5 biljun ruħ.

Is-sħubija attwali, regolata mill-Ftehim ta' Cotonou, hija waħda mill-eqdem u l-aktar qafas komprensiv għall-kooperazzjoni bejn l-UE u l-pajjiżi fil-fażi tal-iżvilupp.

Il-ftehim attwalment fis-seħħ jiskadi fl-2020.

Biex jiftaħ l-ewwel rawnd ta' negozjati politiċi fi New York, fil-marġini tal-Assemblea Ġenerali tan-Nazzjonijiet Uniti, il-Kap Negozjatur tal-UE, il-Kummissarju għall-Kooperazzjoni u l-Iżvilupp Internazzjonali, Neven Mimica, qal: “Is-sħubija bejn l-UE u l-pajjiżi tal-Afrika, il-Karibew u l-Paċifiku, hija assi għall-UE u għall-multilateraliżmu in ġenerali.

Ir-reviżjoni tal-ftehim attwali hija opportunità kbira biex is-sħubija tmur aktar fil-fond u biex tiġi mmodernizzata b'rispons għall-iżviluppi dinjija bħall-Aġenda 2030 tan-NU jew il-Ftehim ta' Pariġi dwar it-tibdil fil-klima.”

Min-naħa tiegħu, il-Ministru għall-Affarijiet Barranin u l-Kooperazzjoni ta' Togo u l-Kap Negozjatur għall-Grupp ta' Stati AKP, il-Professur Robert Dussey, fakkar li: “Ir-rabta bejn il-Grupp AKP u l-UE twaqqfet fl-1975 fl-Ewwel Artikolu tal-Ftehim ta' Georgetown, l-Att Kostituttiv tal-Grupp AKP”.

Huwa enfasizza li: “is-sħubija AKP-UE hija kisba prezzjuża u unika li saħħet ir-rabtiet bejn il-popli u l-pajjiżi tal-AKP u tal-UE matul dawn l-aħħar 45 sena mit-twaqqif tagħha.

Il-ftuħ tan-negozjati llum iħabbru l-kontinwazzjoni tal-fiduċja tant apprezzata mill-partijiet għal din is-Sħubija.”

Is-sħubija tixtieq tikseb kooperazzjoni politika aktar mill-qrib fuq livell dinji biex tindirizza l-isfidi globali ewlenin, biex tkun eżempju perfett tal-multilateraliżmu bħala l-pedament ta' ordni dinji bbażat fuq ir-regoli.

F'termini konkreti, b'mod partikolari dan ifisser ħidma konġunta lejn l-Għanijiet ta' Żvilupp Sostenibbli.

Hija se tiggwida l-isforzi konġunti tal-pajjiżi tas-sħubija biex jindirizzaw sfidi urġenti bħat-tibdil fil-klima, il-migrazzjoni u l-paċi u s-sigurtà.

Biex ikollha l-impatt maħsub, is-sħubija futura se tadatta għar-realtajiet ġodda fl-Unjoni Ewropea, fl-Afrika, il-Karibew u l-Paċifiku, u tieħu kont tal-ispeċifiċitajiet ġeografiċi.

Is-sħubija futura għandha twassal għal bini ta' alleanzi b'saħħithom fil-fora dinjija u tindirizza kwistjonijiet ewlenin li minnhom jistgħu jgawdu bl-istess mod il-ġenerazzjonijiet attwali u futuri.

Għal Aktar Informazzjoni

MEMO Mistoqsija u Tweġiba dwar il-futur tas-sħubija UE-AKP

Direttivi ta' negozjati


Il-Kunsill jappoġġa l-pjanijiet tal-Kummissjoni biex tinvesti €1 biljun f'superkompjuters Ewropej fost l-aqwa fid-dinja

Illum, il-Kunsill tal-Ministri appoġġa uffiċjalment il-pjanijiet tal-Kummissjoni biex tinvesti flimkien mal-Istati Membri fil-bini ta' infrastruttura Ewropea ta' supercomputing fost l-aqwa fid-dinja.

Jeħtieġu superkompjuters għall-ipproċessar ta' volumi tad-data dejjem akbar.

Minnhom, is-soċjetà tikseb benefiċċji f'diversi oqsma, mill-kura tas-saħħa u l-enerġija rinnovabbli sas-sikurezza tal-karozzi u ċ-ċibersigurtà.

Illum, il-Kunsill adotta legalment Regolament li jistabbilixxi l-Impriża Konġunta Ewropea għall-Computing ta' Prestazzjoni Għolja (EuroHPC) – struttura legali u ta' finanzjament ġdida, li se tiġbor riżorsi minn 25 pajjiż Ewropew, tibni infrastruttura għas-supercomputing u għad-data, u tappoġġa r-riċerka u l-innovazzjoni fil-qasam bl-involviment tax-xjenzjati, tan-negozji u tal-industrija.

Din l-istruttura se tagħti aċċess aħjar għas-supercomputing lill-utenti pubbliċi u privati Ewropej, aċċess li huwa essenzjali biex jiġu appoġġati l-kompetittività u l-innovazzjoni.

Andrus Ansip, il-Viċi President tal-Kummissjoni għas-Suq Uniku Diġitali, qal: “Id-data hija l-materja prima tal-ekonomija diġitali tagħna.

Għandna bżonn is-superkompjuters biex nipproċessawha, biex niżviluppaw l-intelliġenza artifiċjali u nsibu soluzzjonijiet għal mistoqsijiet kumplessi f'oqsma bħas-saħħa u s-sigurtà.

Illum, il-maġġoranza tar-riċerkaturi u l-kumpaniji tagħna jridu joħorġu barra mill-Ewropa biex isibu l-kompjuters ta' kwalità għolja li jkollhom bżonn.

L-UE ma tistax tibqa' lura.

Bl-EuroHPC, se nkunu jistgħu nibbenefikaw mill-innovazzjoni minn ġewwa l-Ewropa.”

Mariya Gabriel, il-Kummissarju għall-Ekonomija u s-Soċjetà Diġitali, żiedet:“L-Impriża Konġunta EuroHPC se tistimola l-iżvilupp fl-Ewropa ta' katina tal-provvista kompetittiva tas-supercomputing u tad-data permezz tal-akkwist pubbliku.

Permezz taċ-ċentri ta' kompetenza tagħha se tagħti aktar setgħa lill-akkademja, lill-industrija, lill-intrapriżi żgħar u medji, u lis-servizzi pubbliċi Ewropej u tipprovdilhom aċċess għal firxa wiesgħa ta' riżorsi, servizzi u għodod biex itejbu l-ħiliet diġitali tagħhom u biex ikunu innovattivi.”

L-Impriża Konġunta EuroHPC se tiġi stabbilita f'Novembru 2018 u se tibqa' operattiva sa tmiem l-2026.

Il-kooperazzjoni hija kruċjali għall-kompetittività u l-indipendenza tal-UE fl-ekonomija tad-data, għaliex bħalissa l-industrija tal-UE tuża aktar minn 33 % tar-riżorsi tas-supercomputing fid-dinja kollha, iżda tipprovdi biss 5 % minnhom.

L-Impriża Konġunta se jkollha baġit ta' €1 biljun, li nofshom jiġu ffinanzjati mill-baġit tal-UE u n-nofs l-ieħor mill-Istati Membri Ewropej parteċipanti.

Is-sħab privati se jipprovdu xi riżorsi addizzjonali ta' valur ta' aktar minn €400 miljun.

L-attivitajiet tagħha se jkunu ffokati fuq żewġ oqsma:

Infrastruttura tas-supercomputing pan-Ewropea: biex jinxtraw u jintużaw fl-UE żewġ superkompjuters fost l-aqwa ħamsa tad-dinja u mill-inqas tnejn oħra li llum jistgħu jiġu kklassifikati fost l-aqwa 25 fid-dinja.

Dawn il-magni se jkunu interkonnessi ma' superkompjuters nazzjonali eżistenti u jsiru disponibbli fl-Ewropa kollha għall-utenti pubbliċi u privati, u jintużaw f'aktar minn 800 qasam ta' applikazzjoni xjentifika u industrijali.

Ir-riċerka u l-innovazzjoni: biex jiġi appoġġat l-iżvilupp ta' ekosistema tas-supercomputing Ewropea, tiġi stimolata industrija għall-provvista tat-teknoloġija, u biex ir-riżorsi tas-supercomputing f'bosta oqsma ta' applikazzjoni jsiru disponibbli għal għadd kbir ta' utenti pubbliċi u privati, inkluż l-intrapriżi żgħar u medji.

Sal-lum, dawn il-pajjiżi Ewropej impenjaw ruħhom biex jissieħbu fl-Impriża Konġunta: L-Awstrija, il-Belġju, il-Bulgarija, id-Danimarka, l-Estonja, il-Finlandja, Franza, il-Ġermanja, il-Greċja, l-Irlanda, l-Italja, il-Kroazja, il-Latvja, il-Litwanja, il-Lussemburgu, in-Netherlands, in-Norveġja, il-Polonja, il-Portugall, ir-Repubblika Ċeka, ir-Rumanija, is-Slovenja, is-Slovakkja, Spanja u l-Ungerija.

Il-passi li jmiss

L-operazzjonijiet tal-Impriża Konġunta se jibdew fil-ġimgħat li ġejjin wara li jiġu nominati r-rappreżentanti tal-Kummissjoni, tal-pajjiżi Ewropej u tas-sħab privati, li se jifformaw il-Bord ta' Tmexxija u l-Bord ta' Konsulenza Xjentifika u Industrijali.

Fit-tul, il-Kummissjoni pproponiet li tinvesti €2.7 biljun fl-Impriża Konġunta sabiex issaħħaħ is-supercomputing u l-ipproċessar tad-data fl-Ewropa bħala parti mill-Programm Ewropa Diġitali għall-2021-2027 imressaq f'Mejju 2018.

Dan il-finanzjament addizzjonali se jiżgura d-disponibbiltà ta' superkompjuters fost l-aqwa fid-dinja u l-użu usa' tagħhom fis-settur pubbliku u dak privat, inkluż l-intrapriżi żgħar u medji.

Kuntest

Iċ-ċittadini Ewropej diġà qed jibbenefikaw minn bosta applikazzjonijiet tas-supercomputing fil-ħajja tagħhom ta' kuljum.

Pereżempju, l-iżvilupp ta' terapiji mediċi ġodda jiddependi ħafna fuq simulazzjonijiet bis-supercomputing biex wieħed jifhem in-natura tal-kanċer, tal-mard tal-qalb, tal-Alzheimer's u ta' disturbi ġenetiċi rari.

Fiċ-ċibersigurtà u fid-difiża, is-superkompjuters jintużaw għall-iżvilupp ta' teknoloġiji ta' kriptaġġ effiċjenti, u flimkien mal-intelliġenza artifiċjali jintużaw biex wieħed jifhem u jirreaġixxi għall-attakki ċibernetiċi.

Jintużaw ukoll fl-istudju tat-tibdil fil-klima u għat-tbassir tat-temp.

Għall-industriji u n-negozji, is-superkompjuters jistgħu jnaqqsu b'mod sinifikanti ċ-ċikli tad-disinn tal-prodotti u tal-produzzjoni, jgħaġġlu d-disinjar ta' materjali ġodda, jimminimizzaw l-ispejjeż u jżidu l-effiċjenza fir-riżorsi.

Pereżempju, iċ-ċikli tal-produzzjoni tal-karozzi jistgħu jitnaqqsu minn 60 xahar għal 24 xahar filwaqt li jitjiebu s-sikurezza u l-kumdità tal-passiġġieri.

Għal aktar informazzjoni

Mistoqsijiet u tweġibiet

Skeda informattiva b'eżempji dwar l-użu tas-supercomputing

Dikjarazzjoni konġunta mill-Viċi President Ansip u l-Kummissarju Gabriel dwar il-progress fil-bini tas-superkompjuters Ewropej (il-25 ta' Ġunju 2018)

The EuroHPC Joint Undertaking: looking ahead to 2019-2020 and beyond

Filmat dwar is-superkompjuters Ewropej

Skeda informattiva dwar il-Programm Ewropa Diġitali għall-perjodu 2021-2027


L-Unjoni Ewropea u n-Nazzjonijiet Uniti jingħaqdu biex itemmu l-femminiċidju fl-Amerka Latina permezz tal-Inizjattiva Spotlight

Illum l-Unjoni Ewropea u n-Nazzjonijiet Uniti qed iħabbru kontribuzzjoni finanzjarja ta' EUR 50 miljun biex itemmu l-femminiċidju fl-Amerka Latina.

Il-femminiċidju jieħdu l-ħajja ta' 12-il mara fl-Amerka Latina kuljum.

Bl-investiment ta' EUR 50 miljun tal-lum, l-Inizjattiva Spotlight tal-UE u n-NU se tiffinanzja programmi ġodda u innovattivi fl-Arġentina, El Salvador, il-Gwatemala, il-Honduras, u l-Messiku, biex tgħin lin-nisa u lill-bniet jgħixu ħajja libera mill-vjolenza u teradika l-femminiċidju mill-Amerka Latina.

"It-tmiem tal-vjolenza fuq in-nisa u l-bniet qiegħed fil-quċċata tal-aġenda tagħna.

Bl-inizjattiva Spotlight, għandna koalizzjoni dinjija madwar dan l-għan u qed nimmobilizzaw l-isforzi u l-azzjonijiet kollha fl-edukazzjoni, is-sensibilizzazzjoni, il-prevenzjoni u l-ġustizzja," qalet ir-Rappreżentant Għoli / Viċi President Federica Mogherini.

"Irridu niżguraw li n-nisa u l-bniet qatt ma jkollhom jerġgħu jgħixu fil-biża', la fl-Amerka Latina, la fl-Ewropa u lanqas imkien ieħor fid-dinja."

"L-indirizzar tal-kwistjoni tal-femminiċidju b'mod komprensiv minn kull waħda minn dawn l-angolaturi differenti huwa essenzjali għal riżultati dejjiema u li jirnexxu," qalet il-Viċi Segretarju Ġenerali tan-NU Amina J. Mohammed.

"L-ebda mara ma għandha tmut għax hi mara."

"Il-qtil ta' mara għax mara huwa l-iktar delitt skabruż li wieħed jista' jimmaġina," qal il-Kummissarju għall-Kooperazzjoni u l-Iżvilupp Internazzjonali Neven Mimica.

"Se naħdmu mal-gvernijiet u sħab oħrajn biex nittrattaw l-għerq tal-kawżi tal-femminiċidju, li spiss ikunu marbuta ma' orjentazzjonijiet patrijarkali, misoġenija, sessiżmu u oġġettifikazzjoni tan-nisa."

"Il-vjolenza sessista taffettwa kull pajjiż, u lin-nisa u l-bniet kullimkien," qalet id-Direttur Eżekuttiv tan-Nisa ta-NU Phumzile Mlambo-Ngcuka.

"Bl-Inizjattiva Spotlight, l-UE u n-NU qed jaħdmu biex jiggalvanizzaw kollaborazzjoni wiesgħa b'intenzjoni ffukata, fost l-aġenziji tan-NU, is-sħab tas-soċjetà ċivili u l-gvernijiet, sabiex tintemm il-vjolenza kontra n-nisa u l-bniet darba għal dejjem."

Il-programmi l-ġodda se jindirizzaw lakuni leġiżlattivi u ta' politika, isaħħu l-istituzzjonijiet, jippromwovu orjentazzjonijiet lejn ekwità tal-ġeneru, u jipprovdu servizzi ta' kwalità għas-superstiti u riparazzjonijiet għall-vittmi tal-vjolenza u l-familji tagħhom.

L-Inizjattiva Spotlight se taħdem mill-qrib mas-soċjetà ċivili, l-aġenziji tan-NU u l-gvernijiet tal-ħames pajjiżi fil-programm biex tipprovdi interventi komprensivi u ta' kwalità għolja li jistgħu jsalvaw ħajjet in-nisa u l-bniet.

Se jkun hemm enfasi speċjali biex jintlaħqu l-iktar nisa u bniet f'riskju ta' vjolenza u li ma jintlaħqux mill-programmi tradizzjonali, biex b'hekk ħadd ma jibqa' l-art.

L-Amerka Latina tinkludi 14 mill-25 pajjiż bl-ogħla rati ta' femminiċidju fid-dinja.

Fl-2016, fl-Arġentina nqatlu 254 mara u tifla, f'El Salvador 349, fil-Gwatemala 211, fil-Honduras 466 u fil-Messiku 2,813.

Sfond

L-Inizjattiva Spotlight hija sħubija globali, pluriennali bejn l-Unjoni Ewropea u n-Nazzjonijiet Uniti biex telimina l-forom kollha ta' vjolenza fuq in-nisa u l-bniet.

L-inizjattiva, li tnediet b'impenn ta' finanzjament tal-bidu ta' EUR 500 miljun mill-Unjoni Ewropea, tirrappreżenta sforz dinji bla preċedent ta' investiment fl-ugwaljanza bejn is-sessi u l-awtonomizzazzjoni tan-nisa bħala prekundizzjoni u mutur għall-kisba tal-Għanijiet ta' Żvilupp Sostenibbli.

Fil-qafas tal-Aġenda 2030 għall-Iżvilupp Sostenibbli adottata fl-Assemblea Ġenerali tan-Nazzjonijiet Uniti f'Settembru 2015, il-gvernijiet ta' madwar id-dinja impenjaw ruħhom li jindirizzaw l-inugwaljanzi u l-forom ta' diskriminazzjoni kollha.

L-Aġenda 2030 timpenja ruħha li "ma tħalli 'l ħadd l-art" - impenn li l-ebda għan ma jitqies li nkiseb sakemm ma jkunx laqat is-segmenti kollha tas-soċjetà, għal kulħadd, kullimkien, inkluż dawk li qegħdin l-iktar lura.

Sfortunatament dan jinkludi wkoll lil miljuni ta' nisa u bniet li għadhom ibatu fil-kwiet kuljum minn forom differenti ta' vjolenza u abbuż.

Vjolenza fuq in-nisa u l-bniet

Il-vjolenza fuq in-nisa u l-bniet hija waħda mill-aktar konsegwenzi mifruxa tal-inugwaljanza.

Hija għandha l-għeruq tagħha fir-relazzjonijiet ta' poter u ta' bejn is-sessi inugwali u hija forma mifruxa ta' diskriminazzjoni, li timmanifesta ruħha f'diversi forom kemm fl-isfera pubblika u kemm f'dik privata.

In-nisa u l-bniet huma soġġetti b'mod sproporzjonat għall-vjolenza, inkluż il-femminiċidju, il-vjolenza sesswali, il-vjolenza mis-sieħeb intimu, it-traffikar, u prattiki dannużi.

Il-vjolenza kontra n-nisa u l-bniet hija ksur tad-drittijiet tal-bniedem li tiġri f'livelli allarmanti madwar il-pajjiżi u l-ġenerazzjonijiet kollha.

Għan-nisa u l-bniet li jiffaċċaw forom multipli u interkonnessi ta' diskriminazzjoni, ir-riskji li jesperjenzaw il-vjolenza huma terġa' ikbar, filwaqt li r-reazzjonijiet u s-sistemi ta' appoġġ spiss ma jkunux disponibbli, aċċettabbli, aċċessibbli jew ta' standard ta' kwalità.

Pereżempju, in-nisa u l-bniet f'ċerti stadji tal-ħajja (adolexxenti u f'etajiet iktar avvanzati) jista' jkun li jiġu injorati fl-istatistika u fit-tfassil tal-liġijiet, tal-politiki u tal-programmi.

Il-migranti u r-refuġjati u l-persuni spostati f'pajjiżhom jaf ma jkunux formalment rikonoxxuti mill-Istat.

In-nisa indiġeni u dawk minn minoranzi etniċi, razzjali u sesswali spiss iħabbtu wiċċhom ma' xi wħud mill-ogħla livelli ta' diskriminazzjoni fid-dimensjonijiet soċjali, politiċi u ekonomiċi.

In-nisa u l-bniet b'diżabilità, dawk li jgħixu f'żoni rurali, fost l-oħrajn, jiffaċċaw b'mod simili inugwaljanzi li jikkoinċidu u sitwazzjonijiet ta' żvantaġġ multiplu, li jispjega kif u għala ċerti gruppi jibqgħu l-art b'mod sistematiku.

Għal Aktar Informazzjoni

L-Inizjattiva Spotlight tal-UE u n-NU

MEMO Mistoqsija u Tweġiba

Strateġija Globali tal-Unjoni Ewropea għall-Politika Estera u ta' Sigurtà

Il-Kunsens Ewropew il-Ġdid Għall-Iżvilupp - "Id-dinja tagħna, id-dinjità tagħna, il-futur tagħna"

Il-Pjan ta' Azzjoni tal-UE dwar l-Ugwaljanza bejn is-Sessi II (2016–2020)


Ewropa li tipproteġi: Fl-2017 l-awtoritajiet doganali tal-UE kkonfiskaw aktar minn 31 miljun oġġett falz fil-fruntieri tal-UE

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Ċifri ġodda ppubblikati llum mill-Kummissjoni Ewropea juru li l-awtoritajiet doganali kkonfiskaw aktar minn 31 miljun prodott falz u kontrafatt fil-fruntieri esterni tal-UE, li l-valur tagħhom fit-triq huwa ta' aktar minn EUR 580 miljun.

Għalkemm iċ-ċifri totali mill-2016 naqsu, oġġetti foloz potenzjalment perikolużi li jintużaw kuljum, bħal prodotti għall-kura tas-saħħa, mediċini, ġugarelli u oġġetti elettriċi, issa jirrappreżentaw proporzjon ħafna akbar mis-sekwestri kollha – 43 % tal-oġġetti kollha kkonfiskati ġew minn din il-kategorija.

B'mod ġenerali, il-kategorija l-aktar sinifikanti ta' oġġetti foloz kienet dik alimentari, li tirrappreżenta 24 % tal-ammont totali tal-oġġetti kkonfiskati.

Din kienet segwita mill-ġugarelli (11 %), mis-sigaretti (9 %) u mill-ħwejjeġ (7 %).

Il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, Pierre Moscovici qal: "L-Unjoni Doganali tal-UE hija min tal-ewwel meta tiġi biex tipproteġi liċ-ċittadini minn oġġetti foloz, oġġetti ffalsifikati u xi minn daqqiet perikolużi ferm.

It-twaqqif tal-importazzjoni fl-UE ta' oġġetti ffalsifikati jappoġġa wkoll b'mod ġenerali l-impjiegi u l-ekonomija kollha kemm hi.

L-Unjoni Ewropea tiddefendi l-proprjetà intellettwali u se tkompli l-kampanja tagħha biex tħares is-saħħa tal-konsumaturi kif ukoll tipproteġi lin-negozji mill-ksur illegali tad-drittijiet tagħhom.”

F'termini ta' modi ta' trasport, 65 % tal-oġġetti kkonfiskati daħlu fl-UE permezz ta' rotta fuq il-baħar, normalment f'kunsinni kbar.

Dawn kienu segwiti mit-trasport bl-ajru, minn fejn ġew ittrasportati 14 % tal-oġġetti foloz.

It-tielet kien it-traffiku postali u bil-kurrier li f'daqqa ammonta għal 11 %, u kien prinċipalment magħmul minn oġġetti tal-konsum ordnati online bħal żraben, ħwejjeġ, basktijiet u arloġġi.

Iċ-Ċina tibqa' l-pajjiż prinċipali li minnu joriġinaw l-oġġetti foloz li jidħlu fl-UE.

L-ogħla ammont ta' ħwejjeġ foloz oriġinaw mit-Turkija filwaqt li l-biċċa l-kbira ta' mowbajls u aċċessorji, cartridges tal-linka u toners, tas-CDs / DVDs u tikketti, tags u stickers li daħlu fl-UE kien minn Hong Kong u ċ-Ċina.

L-Indja kienet l-ikbar pajjiż li minnu oriġinat mediċina falza u potenzjalment perikoluża.

F'90 % tal-oġġetti kkonfiskati l-oġġetti nqerdu jew inkella nfetħet kawża kontrihom il-qorti biex jiġi ddeterminat il-ksur tal-liġi, jew bħala parti minn proċeduri kriminali.

Il-Kuntest

Matul dawn l-aħħar 50 sena l-Unjoni Doganali żviluppat bħala element fundamentali tas-Suq Uniku tagħna, billi tħares il-fruntieri tal-UE u ċ-ċittadini tagħna minn oġġetti pprojbiti u perikolużi, bħall-armi, d-droga u l-oġġetti ffalsifikati.

Ir-rapport tal-Kummissjoni dwar l-azzjonijiet doganali biex jiġu rrispettati d-drittijiet tal-proprjetà intellettwali, li ilu joħroġ kull sena mis-sena 2000, huwa msejjes fuq id-data li l-amministrazzjonijiet doganali tal-Istati Membri jibagħtu lill-Kummissjoni.

Iċ-ċifri ta' din is-sena jenfasizzaw l-importanza tal-miżuri ppreżentati s-sena li għaddiet mill-Kummissjoni, sabiex jiġi żgurat li d-drittijiet tal-proprjetà intellettwali jkunu protetti sew u biex il-kumpaniji Ewropej, b'mod partikolari l-SMEs u n-negozji l-ġodda, jkunu mħeġġa jinvestu fl-innovazzjoni u fil-kreattività.

L-inizjattiva għandha l-għan li tagħmilha aktar faċli biex jittieħdu azzjonijiet effiċjenti kontra l-ksur tal-IPR (id-dritt tal-proprjetà intellettwali), biex tiġi ffaċilitata l-litigazzjoni transfruntiera u tiġi miġġielda l-importazzjoni fl-UE ta' oġġetti ffalsifikati u kkupjati bla permess.

Id-data tagħti informazzjoni siewja biex jiġi analizzat il-ksur tad-drittijiet tal-proprjetà intellettwali u tgħin istituzzjonijiet oħra bħalma huma l-Uffiċċju tal-Proprjetà Intellettwali tal-Unjoni Ewropea u l-OECD biex jimmappjaw id-data ekonomika u l-aktar rotot komuni tal-falsifikaturi.

Links utli

Ir-rapport sħiħ jinsab hawnhekk.

SKEDA INFORMATTIVA: Oġġetti foloz ikkunfiskati fil-fruntiera tal-UE

Stqarrija għall-istampa: Niċċelebraw l-Unjoni Doganali: l-akbar blokk kummerċjali fid-dinja jagħlaq 50 sena


DiscoverEU: 20,000 żagħżugħ u żagħżugħa oħra se jkollhom l-opportunità li jesploraw l-Ewropa

Madwar 95,000 żagħżugħ u żagħżugħa applikaw fit-tielet edizzjoni ta' din l-inizjattiva l-ġdida tal-UE għaż-żgħażagħ.

Issa ntgħażlu madwar 20,000 żagħżugħ u żagħżugħa Ewropej ta' 18-il sena biex jirċievu pass tal-ivvjaġġar ta' DiscoverEU.

Dawn se jkunu jistgħu jivvjaġġaw bejn l-1 ta' Awwissu 2019 u l-31 ta' Jannar 2020 għal massimu ta' 30 jum.

It-tielet edizzjoni tal-inizjattiva DiscoverEU attirat l-applikazzjonijiet ta' kważi 95,000 żagħżugħ u żagħżugħa mill-Istati Membri kollha tal-UE matul perjodu ta' ġimagħtejn li ntemm fis-16 ta' Mejju 2019.

Intgħażlu madwar 20,000 żagħżugħ u żagħżugħa abbażi tal-kriterji tal-għoti u b'kunsiderazzjoni tal-kwota stabbilita għal kull Stat Membru tal-UE.

Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, stqarr: “Dan ix-xahar, DiscoverEU qed tiċċelebra l-ewwel anniversarju tagħha.

Fi żmien sena, madwar 275,000 żagħżugħ u żagħżugħa Ewropej applikaw biex isiru parti minn din l-esperjenza u madwar 50,000 ingħataw pass tal-ivvjaġġar.Inħossni kburi li hemm aktar u aktar żgħażagħ li qed jesploraw ir-rikkezza tal-istorja u tal-kultura tagħna, jagħmlu ħbieb ġodda lil hinn mill-fruntieri, isiru aktar indipendenti u awtonomi, jaqsmu l-esperjenzi u l-emozzjonijiet, u fl-aħħar mill-aħħar, jiskopru lilhom infushom.”

Ir-rebbieħa tat-tielet edizzjoni issa se jiġu kkuntattjati sabiex ikunu jistgħu jħejju l-vjaġġi tagħhom.

Se jkunu jistgħu jivvjaġġaw, waħedhom jew fi gruppi b'massimu ta' ħames persuni, bejn l-1 ta' Awwissu 2019 u l-31 ta' Jannar 2020 għal mhux aktar minn 30 jum.

Il-maġġoranza tagħhom se jivvjaġġaw bil-ferrovija, u f'każijiet eċċezzjonali, b'mezzi tat-trasport alternattivi.

Minbarra l-pass tal-ivvjaġġar, il-parteċipanti se jirċievu appoġġ tekniku u gwida dwar temi bħall-ivvjaġġar sostenibbli u xi jfisser li tkun Ambaxxatur ta' DiscoverEU - se jiġu mistiedna jirrapportaw dwar l-esperjenzi tagħhom, pereżempju permezz tal-għodod tal-midja soċjali bħal Instagram, Facebook u Twitter, jew billi jagħtu preżentazzjoni fl-iskola jew fil-komunità lokali tagħhom.

Se jkunu jistgħu jikkuntattjaw lil sħabhom il-vjaġġaturi fuq il-midja soċjali u jaqsmu l-esperjenzi tagħhom.

Il-parteċipanti kollha se jkunu wkoll mistiedna jattendu l-ewwel laqgħat ta' DiscoverEU li se jseħħu f'diversi postijiet madwar l-Ewropa, dwar temi speċifiċi bħas-sostenibbilità jew il-wirt kulturali.

L-ewwel laqgħa se ssir f'Nijmegen (in-Netherlands) fit-12 u fit-13 ta' Lulju b'enfasi fuq is-sostenibbiltà.

Il-Kummissjoni qed tippjana li tniedi ċ-ċiklu ta' applikazzjonijiet li jmiss qabel tmiem is-sena, meta se jkunu disponibbli 20,000 pass tal-ivvjaġġar oħra.

Sfond

DiscoverEU hija esperjenza tal-ivvjaġġar aċċessibbli u sempliċi, immirata lejn żgħażagħ individwali jew gruppi żgħar, inklużi dawk li ġejjin minn kuntesti żvantaġġati.

Hija tagħti liż-żgħażagħ ta' 18-il sena l-opportunità li jitgħallmu dwar il-wirt kulturali u d-diversità tal-Ewropa, li jistabbilixxu kuntatt ma' żgħażagħ oħra u li jesploraw l-identità Ewropea tagħhom.

L-inizjattiva tnediet f'Ġunju 2018, wara proposta mill-Parlament Ewropew għal Azzjoni Preparatorja b'baġit ta' EUR 12-il miljun fl-2018.

L-ewwel żewġ ċikli ta' applikazzjonijiet taw lil madwar 30,000 żagħżugħ u żagħżugħa l-opportunità li jivvjaġġaw madwar l-Ewropa.

Għall-2019, il-Parlament Ewropew approva EUR 16-il miljun għal DiscoverEU.

Il-Kummissjoni qed tippjana li tniedi ċ-ċiklu ta' applikazzjonijiet li jmiss qabel tmiem l-2019.

Id-dati speċifiċi u aktar informazzjoni se jitħabbru fi żmien xieraq fuq il-Portal Ewropew taż-Żgħażagħ.

Minħabba l-interess li wrew il-vjaġġaturi żgħażagħ f'DiscoverEU, il-Kummissjoni qed taħdem biex ittejjeb l-inizjattiva abbażi tal-feedback kemm mill-vjaġġaturi kif ukoll mill-partijiet ikkonċernati ewlenin.

S'issa, il-feedback li wasal mingħand kważi 5,500 parteċipant mill-ewwel edizzjoni juri li dawn iqisu DiscoverEU bħala esperjenza ta' tagħlim siewja u inklużiva, li tikkontribwixxi għall-involviment ċiviku, għat-tkabbir personali u għall-iżvilupp tal-ħiliet.

L-ivvjaġġar jagħti liż-żgħażagħ l-opportunità li jiksbu fiduċja fihom infushom u jiżviluppaw kompetenzi ewlenin bħall-għarfien ta' lingwi barranin u l-ħiliet interkulturali, l-adattabilità, ir-reżiljenza, il-ħiliet interpersonali, il-kapaċità li jsolvu l-problemi jew il-ħiliet organizzattivi u ta' tiswir tat-timijiet.

Żewġ terzi minnhom qalu li ma kinux ikunu jistgħu jiffinanzjaw il-pass tal-ivvjaġġar tagħhom li kieku ma kienx għal DiscoverEU.

Għal xi wħud mill-parteċipanti, l-użu tal-pass ta' DiscoverEU kien ifisser l-ewwel opportunità li jivvjaġġaw waħedhom mingħajr il-ġenituri jew it-tuturi tagħhom.

F'Mejju 2018, il-Kummissjoni pproponiet EUR 700 miljun għal DiscoverEU bħala parti mill-programm Erasmus+ futur fl-ambitu tal-baġit fit-tul li jmiss tal-UE għall-2021-2027.

Jekk il-Parlament Ewropew u l-Kunsill jaqblu dwar dan, 1.5 miljun żagħżugħ u żagħżugħa oħra ta' 18-il sena se jkunu jistgħu jivvjaġġaw matul dawk is-seba' snin.

Għal aktar informazzjoni

Mistoqsija u tweġiba dwar DiscoverEU

Skeda informattiva b'rendikont tal-applikanti u tal-parteċipanti skont il-pajjiż

Il-Portal Ewropew taż-Żgħażagħ

Skeda informattiva dwar l-Investiment fiż-Żgħażagħ


DiscoverEU: Mistoqsijiet u Tweġibiet

X'inhi DiscoverEU?

DiscoverEU hija inizjattiva tal-UE li toffri liż-żgħażagħ ta' 18-il sena esperjenza tal-ivvjaġġar li tippermettilhom jieħdu vantaġġ mil-libertà ta' moviment fl-Unjoni Ewropea, jiskopru d-diversità tar-reġjuni Ewropej, igawdu r-rikkezza kulturali tagħha, u jagħmlu kuntatt ma' persuni mill-kontinent kollu.

Fl-istess ħin, ikollhom l-opportunità li jitgħallmu aktar dwarhom infushom, isiru aktar kunfidenti u jtejbu l-kompetenzi ewlenin bħal pereżempju kif isolvu l-problemi u l-ħiliet fil-lingwi barranin.

Għaliex l-inizjattiva hija aċċessibbli biss għaż-żgħażagħ ta' 18-il sena?

DiscoverEU hija inizjattiva bl-objettiv li tipprovdi opportunitajiet ta' vvjaġġar u ta' mobbiltà għaż-żgħażagħ li se jagħlqu t-18-il sena.

Il-programm jimmira speċifikament liż-żgħażagħ ta' 18-il sena, minħabba li din l-età timmarka pass ewlieni lejn il-ħajja adulta, pass li jrid jiġi akkumpanjat minn fehim akbar dwar l-Ewropa fid-diversità kollha tagħha.

Għaliex ma toffrux din l-opportunità għaż-żgħażagħ kollha ta' 18-il sena?

L-għan huwa li kemm jista' jkun żgħażagħ jingħataw l-opportunità li jibbenefikaw minn DiscoverEU.

Madankollu, b'baġit attwali ta' €16-il miljun, mhuwiex possibbli li jingħataw passes tal-ivvjaġġar għaż-żgħażagħ kollha ta' 18-il sena fl-Ewropa.

Wara l-interess kbir li kien hemm s'issa u l-feedback tant pożittiv mill-parteċipanti, il-Kummissjoni trid tiżviluppa DiscoverEU, billi testendi l-ambitu tagħha għall-gruppi żvantaġġati u ssaħħaħ id-dimensjoni tal-apprendiment b'konformità mal-objettivi ġenerali tal-programm Erasmus futur.

Għalhekk, il-Kummissjoni Ewropea pproponiet li talloka €700 miljun għall-inizjattiva taħt il-programm futur tal-Erasmus (2021-2027).

Jekk il-Parlament Ewropew u l-Kunsill jaqblu mal-proposta, bejn l-2021 u l-2027, se jkunu jistgħu jivvjaġġaw 1.5 miljun persuna oħra bl-età ta' 18-il sena.

Hemm kwota għal kull pajjiż?

Hemm kwota ta' passes tal-ivvjaġġar stabbilita għal kull Stat Membru abbażi tas-sehem tal-popolazzjoni tiegħu meta mqabbel mal-popolazzjoni ġenerali tal-Unjoni Ewropea.

Jekk f'ċerti pajjiżi jkun hemm inqas applikanti mill-kwoti fissi tagħhom, il-bqija tal-passes tal-ivvjaġġar jitqassmu fost il-pajjiżi fejn ikun hemm aktar applikanti mill-kwoti tagħhom.

Għal kemm-il ġurnata jistgħu jivvjaġġaw il-parteċipanti?

Iż-żgħażagħ jistgħu jivvjaġġaw għal minimu ta' ġurnata u massimu ta' xahar.

Għandhom iżuru mill-inqas Stat Membru wieħed fl-Unjoni Ewropea li ma jkunx il-pajjiż tar-residenza tagħhom.

Għal dan ir-round, il-vjaġġi jridu jibdew bejn l-1 ta' Awwissu 2019 (l-ewwel data tat-tluq) u l-31 ta' Jannar 2020 (l-aħħar data tar-ritorn).

Liema mezzi ta' trasport jistgħu jintużaw?

Bħala regola bażika, il-parteċipanti jivvjaġġaw bil-ferrovija.

Madankollu, sabiex jiġi żgurat l-akbar aċċess possibbli — pereżempju għaż-żgħażagħ bi bżonnijiet speċjali, jew għal dawk li jgħixu f'żoni remoti — jistgħu jiġu offruti modi alternattivi ta' trasport, bħal pereżempju x-xarabank jew il-lanċa jew, eċċezzjonalment l-ajruplani, fejn ikun meħtieġ, filwaqt li jitqiesu l-ambjent, il-vjaġġ u d-distanza.

Il-vjaġġ isir fit-tieni klassi.

Parteċipant jista' jivvjaġġa waħdu jew fi grupp ta' ħbieb?

Il-parteċipanti jistgħu jivvjaġġaw waħedhom jew fi grupp ta' massimu 5 persuni.

Fil-każ ta' grupp, irid jinħatar kap tal-grupp f'isem il-grupp.

Il-kap tal-grupp jimla l-formola tal-applikazzjoni, jieħu sehem fil-kwiżż u jwieġeb il-mistoqsija sussidjarja.

Imbagħad jirċievi kodiċi fl-email ta' konferma meta jressaq l-applikazzjoni u għandu jikkomunika dan il-kodiċi lill-membri tal-grupp sabiex ikunu jistgħu jirreġistraw.

Abbażi tal-kodiċi pprovdut mill-kap tal-grupp, il-membri l-oħra tal-grupp ikunu jistgħu jirreġistraw online u jimlew id-data personali tagħhom.

Jekk applikazzjoni ta' grupp tkun ta' suċċess, il-membri kollha tal-grupp ikunu jistgħu jipparteċipaw?

Iva, applikazzjoni ta' grupp tiġi vvalutata bħala applikazzjoni waħda.

Kif jintgħażlu ż-żgħażagħ?

L-għażla tal-applikanti sseħħ permezz ta' għodda tal-applikazzjoni online disponibbli fuq il-Portal Ewropew taż-Żgħażagħ.

L-applikanti l-ewwel iridu jgħaddu mill-verifika tal-kriterji ta' eliġibbiltà.

Imbagħad, l-applikanti kollha jridu jagħmlu kwiżż.

Fit-tielet round tal-applikazzjoni, kellhom iwieġbu 5 mistoqsijiet b'għażla multipla ta' għarfien ġenerali dwar l-Unjoni Ewropea, dwar inizjattivi oħra tal-Unjoni Ewropea għaż-żgħażagħ u dwar l-elezzjonijiet tal-Parlament Ewropew li seħħew fl-aħħar ta' Mejju.

Fl-aħħar nett, kellhom iwieġbu mistoqsija addizzjonali relatata mar-round ta' applikazzjoni.

It-tweġibiet korretti tal-kwiżż u ta' din il-mistoqsija finali ppermettew lill-Kummissjoni Ewropea tagħżel u tikklassifika l-applikanti.

U għaż-żgħażagħ b'mobbiltà mnaqqsa u/jew bżonnijiet speċjali?

Iż-żgħażagħ bi bżonnijiet speċjali (bħal pereżempju mobbiltà mnaqqsa, vista batuta) jistgħu jkunu intitolati li jirċievu appoġġ addizzjonali xieraq.

Dawk l-ispejjeż ikunu vvalutati skont il-każ u skont l-bżonnijiet tagħhom u jkunu bbażati fuq dokumenti xierqa, kif meħtieġ skont il-liġi nazzjonali tal-Istati Membru tar-residenza.

F'dan ir-rigward, l-ispejjeż għall-assistenza speċjali (pereżempju persuna li takkumpanja, kelb għall-parteċipanti b'vista batuta) jistgħu jkunu koperti.

Ġeneralment il-Kummissjoni tħeġġeġ liż-żgħażagħ bi bżonnijiet speċjali biex japplikaw.

Il-parteċipanti magħżula jridu jibbukkjaw il-passes tal-ivvjaġġar huma stess?

Le.

Il-parteċipanti magħżula m'għandhomx jibbukkjaw il-passes tal-ivvjaġġar huma stess, minħabba li l-biljetti mixtrija separatament ma jiġux rimborżati.

Il-passes tal-ivvjaġġar għall-parteċipanti magħżula jiġu bbukjati, mixtrija u konsenjati esklussivament mill-kuntrattur estern maħtur mill-Kummissjoni Ewropea.

Membru tal-familja jew ħabib li għandu aktar minn 18-il sena jista' jivvjaġġa mal-parteċipant?

Iva, iżda bla rimborż tal-ispejjeż.

Iridu jibbukkjaw u jħallsu għall-arranġamenti tal-ivvjaġġar huma stess.

Il-pass tal-ivvjaġġar jista' jiġi trasferit lil persuna oħra?

Le.

Kull pass tal-ivvjaġġar ikun assenjat lil persuna speċifika u ma jistax jiġi trasferit lil persuna oħra taħt kwalunkwe ċirkostanza.

L-isem fuq il-pass tal-ivvjaġġar ma jistax jinbidel.

X'jiġri jekk il-parteċipanti jkollhom jikkanċellaw il-vjaġġ tagħhom jew ikollhom bżonn ibiddluh?

Kull spiża ta' kanċellazzjoni jew modifikazzjoni trid tiġi koperta mill-parteċipanti.

M'hemmx baġit addizzjonali biex tiġi koperta nefqa ta' dan it-tip, tkun xi tkun ir-raġuni.

L-ispejjeż li ġejjin: assigurazzjoni tal-ivvjaġġar, akkomodazzjoni, sussistenza jew xi spejjeż oħra relatati mal-vjaġġ huma inklużi?

Le.

L-inizjattiva ma tinkludix l-assigurazzjoni tal-ivvjaġġar.

Il-kopertura tal-assigurazzjoni hija r-responsabilità unika tal-parteċipant.

Barra minn hekk, l-akkomodazzjoni, is-sussistenza, is-supplimenti tal-ivvjaġġar li jridu jitħallsu matul il-vjaġġ jew kull spiża oħra relatata mal-vjaġġ għandhom ikunu koperti mill-parteċipant.

Il-parteċipant għandu jakkwista assigurazzjoni tas-saħħa u tal-ivvjaġġar xierqa għat-tul kollu tal-vjaġġ.

Il-kopertura tal-assigurazzjoni tas-saħħa bażika normalment hija pprovduta mill-assigurazzjoni tas-saħħa nazzjonali tal-parteċipant matul is-soġġorn tiegħu f'pajjiż ieħor tal-Unjoni Ewropea permezz tal-Karta tal-Assigurazzjoni tas-Saħħa tal-Unjoni Ewropea.

Madankollu, jista' jkun li l-kopertura tal-Karta tal-Assigurazzjoni tas-Saħħa tal-Unjoni Ewropea jew tal-assigurazzjoni tas-saħħa privata ma tinkludix il-każijiet kollha possibbli, speċjalment jekk tkun meħtieġa r-ripatrijazzjoni jew intervent mediku speċifiku.

F'dak il-każ, huwa rrakkomandat li l-parteċipant jakkwista assigurazzjoni privata komplementari.

Il-Kummissjoni Ewropea tgħin lill-parteċipanti biex jibbukkjaw l-akkomodazzjoni?

Le.

L-ibbukkjar tal-akkomodazzjoni hija r-responsabilità unika tal-parteċipant.

Il-Kummissjoni Ewropea tagħti preferenza lil operaturi tat-trasport speċifiċi?

Le.

Il-kuntrattur li jibbukkja l-vjaġġi jista' jagħżel kwalunkwe mezz ta' trasport pubbliku u kwalunkwe operatur jew linja.

Il-parteċipanti kif jistgħu jħejju l-vjaġġi tagħhom?

Il-Portal Ewropew taż-Żgħażagħ għandu taqsima fis-sit web b'informazzjoni prattika dwar l-ivvjaġġar fl-Ewropa, fejn il-parteċipanti jistgħu jsibu pariri utli.

Il-parteċipanti jrid ikollhom dokument tal-ivvjaġġar validi matul il-vjaġġ tagħhom.

Kwalunkwe ħaġa relatata mat-tali dokument (pereżempju l-validità tiegħu) hija r-responsabbiltà tal-parteċipant.

Iż-żgħażagħ għandu jkollhom passaport jew karta tal-identità validi wkoll meta jkunu qed jivvjaġġaw fl-Unjoni Ewropea.

Kwalunkwe ħaġa relatata mat-tali dokument (il-validità, eċċ.) hija r-responsabbiltà tal-parteċipant.

X'inhu mistenni mill-parteċipanti magħżula?

Il-Kummissjoni Ewropea tixtieq tisma' mingħand il-vjaġġaturi żgħażagħ u se tħeġġiġhom jaqsmu l-esperjenzi tagħhom.

Huwa għalhekk li, ladarba jintgħażlu, il-parteċipanti jsiru ambaxxaturi tal-inizjattiva.

Se jiġu mħeġġa jirrappurtaw dwar l-esperjenzi tal-ivvjaġġar tagħhom, ngħidu aħna permezz tal-midja soċjali bħal Instagram, Facebook, jew Twitter, jew billi jagħtu preżentazzjoni fl-iskola jew fil-komunità lokali tagħhom.

Il-parteċipanti huma mistiedna jingħaqdu mal-Grupp ta' Facebook maħluq għal din l-inizjattiva.

X'kien il-feedback mill-parteċipanti fl-ewwel round?

Il-feedback mill-parteċipanti kien pożittiv ħafna.

Għal ħafna minnhom, din kienet l-ewwel darba li siefru waħedhom mingħajr il-ġenituri tagħhom jew mingħajr adulti magħhom, u l-biċċa l-kbira minnhom qalu li b'hekk saru aktar indipendenti.

Huma qalu wkoll li l-esperjenza DiscoverEU għenithom jifhmu aktar il-kulturi l-oħrajn u l-istorja Ewropea.

U jħossu li tejbet il-ħiliet tagħhom fil-lingwi barranin.

Żewġ terzi minnhom qalu li ma kinux ikunu jistgħu jiffinanzjaw il-pass tal-ivvjaġġar tagħhom li kieku ma kienx għal DiscoverEU.

In-nies fejn jistgħu jsibu aktar informazzjoni dwar ir-regoli tal-kompetizzjoni?

Ir-regoli tal-kompetizzjoni huma ppubblikati fuq il-Portal Ewropew taż-Żgħażagħ.

Għal Aktar Informazzjoni

Stqarrija għall-istampa

Il-Portal Ewropew taż-Żgħażagħ


Il-pakkett tal-proċedimenti ta' ksur għal Ġunju: id-deċiżjonijiet ewlenin

Ħarsa ġenerali skont il-qasam ta' politika

Fil-pakkett tagħha ta' kull xahar tad-deċiżjonijiet dwar il-ksur, il-Kummissjoni Ewropea (minn hawn 'il quddiem “il-Kummissjoni”) qiegħda tieħu azzjoni legali kontra l-Istati Membri li ma qdewx l-obbligi tagħhom skont id-dritt tal-UE.

Dawn id-deċiżjonijiet, li jkopru diversi setturi u oqsma ta' politika tal-UE, għandhom l-għan li jiżguraw l-applikazzjoni kif suppost tad-dritt tal-UE għall-benefiċċju taċ-ċittadini u tan-negozji.

Id-deċiżjonijiet ewlenin meħuda mill-Kummissjoni qed jiġu ppreżentati hawn taħt, skont il-qasam ta' politika.

Il-Kummissjoni qed tagħlaq ukoll 97 każ fejn l-Istati Membri kkonċernati solvew il-kwistjonijiet mingħajr ma l-Kummissjoni kellha għalfejn tkompli bil-proċediment.

Għal iktar informazzjoni dwar il-proċediment ta' ksur tal-UE, ara l-MEMO/12/12 sħiħa.

Għal iktar dettalji dwar id-deċiżjonijiet meħuda, ikkonsulta r-reġistru tad-deċiżjonijiet ta' ksur.

Ambjent

(Għal iktar informazzjoni: Enrico Brivio – tel.: +32 229 56172, Ana Crespo Parrondo – tel.: +32 229 81325)

Ittri ta' intimazzjoni:

L-iskart: il-Kummissjoni tħeġġeġ lil 9 Stati Membri biex jikkonformaw kompletament mar-regoli tal-UE dwar ir-riċiklaġġ tal-vapuri

Illum, il-Kummissjoni ddeċidiet li tiftaħ proċedimenti ta' ksur tal-UE kontra l-Kroazja, Ċipru, il-Ġermanja, il-Greċja, l-Italja, il-Portugall, ir-Rumanija, is-Slovenja u l-Iżvezja fuq l-obbligu tagħhom li jimplimentaw bis-sħiħ il-leġiżlazzjoni Ewropea dwar ir-riċiklaġġ tal-bastimenti (ir-Regolament dwar ir-Riċiklaġġ tal-Bastimenti, ir-Regolament (UE) Nru 1257/2013).

Ir-Regolament tal-UE għandu l-għan li jagħmel ir-riċiklaġġ tal-bastimenti aktar ekoloġiku u sikur.

L-għan ewlieni tar-Regolament huwa li jiżgura li l-bastimenti taħt l-awtorità tal-UE (dawk li jbaħħru taħt il-bandiera ta' Stat Membru tal-UE) jiġu riċiklati b'mod sikur u sostenibbli.

Huwa essenzjali li l-Istati Membri jissodisfaw l-obbligi ewlenin relatati mad-deżinjazzjoni tal-awtoritajiet kompetenti, l-amministrazzjonijiet u l-persuni ta' kuntatt u mal-istabbiliment ta' dispożizzjonijiet tal-liġi nazzjonali relatati mal-infurzar ta' dawn ir-regoli tal-UE u l-penali applikabbli.

Dawn l-obbligi kollha kellhom jiġu ssodisfati sal-31 ta' Diċembru 2018, u l-Istati Membri kellhom l-obbligu li jinnotifikaw lill-Kummissjoni dwar id-deżinjazzjonijiet u d-dispożizzjonijiet nazzjonali ta' infurzar rilevanti sal-istess data.

Madankollu, sal-lum, dawn l-Istati Membri ma ssodisfawx, jew ma ssodisfawx kompletament, l-obbligi rilevanti tagħhom.

Il-Kummissjoni għalhekk qed tibgħat ittri ta' intimazzjoni lil dawn l-Istati Membri kollha.

L-Istati Membri kkonċernati issa għandhom xahrejn biex iwieġbu; inkella, il-Kummissjoni tista' tibgħat opinjoni motivata.

L-ambjent tal-baħar: il-Kummissjoni tappella lill-PORTUGALL jipproteġi l-ilmijiet tal-baħar tiegħu

Il-Kummissjoni Ewropea tħeġġeġ lill-Portugall jikkonforma mal-obbligi ta' rappurtar dwar l-istatus ambjentali tal-ilmijiet tal-baħar skont ir-regoli tal-UE li jistabbilixxu Qafas ta' Strateġija Marina (id-Direttiva 2008/56/KE).

Din il-liġi tal-UE tipprovdi qafas komprensiv għall-protezzjoni tal-ibħra u tal-oċeani tal-UE, u tiżgura li r-riżorsi tagħhom jiġu ġestiti b'mod sostenibbli.

L-Istati Membri kellhom jirrieżaminaw u jaġġornaw il-valutazzjoni tagħhom tal-istatus ambjentali tal-ilmijiet ikkonċernati, l-impatt ambjentali tal-attivitajiet tal-bniedem, id-determinazzjoni tagħhom ta' status ambjentali tajjeb u l-miri ambjentali tagħhom sal-15 ta' Ottubru 2018.

Il-Portugall naqas milli jippreżenta rapporti lill-Kummissjoni sal-iskadenza mogħtija.

B'riżultat ta' dan, illum, il-Kummissjoni ddeċidiet li tibgħat ittra ta' intimazzjoni lill-Portugall.

Issa l-awtoritajiet Portugiżi għandhom xahrejn biex iwieġbu; inkella, il-Kummissjoni tista' tibgħat opinjoni motivata.

Is-Suq Intern, l-Industrija, l-Imprenditorija u l-SMEs

(Għal iktar informazzjoni: Lucia Caudet – tel.: +32 229 56182, Victoria von Hammerstein-Gesmold - tel.: +32 229 55040)

Ittri ta' intimazzjoni:

Is-Suq Uniku: il-Kummissjoni tappella lit-28 Stati Membri biex jikkonformaw mar-regoli tal-UE dwar is-servizzi

Illum, il-Kummissjoni Ewropea ddeċidiet li tibgħat ittri ta' intimazzjoni lil kull wieħed mit-28 Stat Membru, fejn talbithom itejbu l-punti ta' kuntatt uniku (PSC) tagħhom u jipprovdu punti uniċi ta' servizz faċli għall-utent lill-fornituri ta' servizzi u lill-professjonisti.

Il-punti ta' kuntatt uniku jikkontribwixxu għal Suq Uniku modern għan-negozji, li jeħtieġ li jkollhom aċċess faċli għall-informazzjoni li jkollhom bżonn u jeħtieġ li jkunu jistgħu jikkompletaw il-proċeduri amministrattivi online.

F'konformità mad-Direttiva dwar is-Servizzi (id-Direttiva 2006/123/KE), l-Istati Membri jridu jistabbilixxu l-PSCs biex jgħinu lill-fornituri tas-servizzi u lill-professjonisti jegħlbu l-ostakli amministrattivi fl-aċċess għall-attività tas-servizzi.

Dawn il-PSCs huma importanti ħafna għall-moviment liberu tas-servizzi fis-Suq Uniku.

Fl-ittri ta' intimazzjoni, il-Kummissjoni tindika n-nuqqasijiet f'kif it-28 Stat Membru implimentaw ir-rekwiżiti għall-PDCs kif tistabbilixxi id-Direttiva dwar is-Servizzi u r-Rikonoxximent tal-Kwalifiki Professjonali (id-Direttiva 2005/36/KE, kif emendata mid-Direttiva 2013/55/UE).

L-ittri jindirizzaw kwistjonijiet dwar id-disponibbiltà u l-kwalità online ta' informazzjoni dwar ir-rekwiżiti u l-proċedimenti rilevanti għall-fornituri ta' servizzi u l-professjonisti li jridu jagħmlu użu mid-drittijiet tagħhom tas-Suq Uniku.

L-ittri jkopru wkoll tħassib dwar l-aċċess għal u t-tlestija ta' proċedimenti online permezz tal-PSCs, inkluż għall-utenti transfruntiera.

Huwa għalhekk li l-konformità mar-Regolament tal-UE dwar l-identifikazzjoni elettronika (910/2014) hija importanti wkoll.

L-Istati Membri għandhom xahrejn biex iwieġbu għall-argumenti li qajmet il-Kummissjoni.

Inkella, il-Kummissjoni tista' tiddeċiedi li tibgħat opinjoni motivata.

Fatturazzjoni elettronika: Il-Kummissjoni tistieden lil 12-il Stat Membru jittrasponu regoli ġodda

Fil-21 ta' Mejju 2019, il-Kummissjoni ddeċidiet li tibgħat ittra ta' intimazzjoni lil 12-il Stat Membru (Ċipru, il-Finlandja, Franza, il-Greċja, l-Ungerija, l-Irlanda, il-Litwanja, il-Lussemburgu, ir-Rumanija, is-Slovakkja, is-Slovenja u Spanja) li għadhom ma ttrasponewx ir-regoli tal-UE dwar il-fatturazzjoni elettronika fl-akkwist pubbliku (id-Direttiva 2014/55/UE) jew li għadhom ma implimentawx l-istandard Ewropew tal-Fatturazzjoni elettronika.

Sas-17 ta' April 2019, l-awtoritajiet pubbliċi involuti fl-akkwist pubbliku fl-UE kellhom jikkonformaw mal-istandard Ewropew dwar il-Fatturazzjoni elettronika u kellhom ikunu kapaċi jirċievu u jipproċessaw fatturi elettroniċi skont il-każ.

L-istandard tal-UE jgħin biex jiġi żgurat l-ipproċessar f'waqtu u awtomatiku ta' fatturi elettroniċi u pagamenti tal-kumpaniji, jagħmilha aktar faċli biex il-kumpaniji jimmaniġġjaw il-kuntratti tagħhom fi kwalunkwe Stat Membru, u jagħmel l-akkwist pubbliku aktar attraenti għan-negozji.

Biex tgħin lill-Istati Membri fl-implimentazzjoni tal-istandard il-ġdid, il-Kummissjoni investiet aktar minn EUR 33 miljun f'finanzjament ta' għotjiet biex tappoġġa l-użu ta' soluzzjonijiet innovattivi tal-Fatturazzjoni elettronika, bħal awtomazzjoni minn tarf sa tarf, ir-robotika u l-użu ta' intelliġenza artifiċjali, inkluż permezz tal-Faċilità Nikkollegaw l-Ewropa (CEF) dwar il-Blokk ta' Tiswir tal-Fatturazzjoni Elettronika.

It-12-il Stat Membru issa għandhom xahrejn biex jirrispondu għall-argumenti mressqa mill-Kummissjoni; inkella, il-Kummissjoni tista' tiddeċiedi li tibagħtilhom opinjoni motivata.

Sadanittant, il-Kummissjoni tinsab lesta li tkompli tgħin lill-Istati Membri f'dan il-proċess.

Għeluq

L-akkwist pubbliku fil-qasam tad-difiża: Il-Kummissjoni tagħlaq każ kontra l-ITALJA

Illum, il-Kummissjoni ddeċidiet li tagħlaq il-każ ta' ksur kontra l-Italja rigward l-applikazzjoni tagħha tar-regoli tal-UE dwar l-akkwist pubbliku fil-qasam tad-difiża (id-Direttiva 2009/81/KE).

Il-Kummissjoni fetħet il-proċedimenti ta' ksur f'Jannar 2018 b'ittra ta' intimazzjoni.

Fl-ittra, il-Kummissjoni esprimiet it-tħassib tagħha dwar l-għoti dirett ta' għadd ta' kuntratti tad-difiża, li l-Kummissjoni qieset li jikser ir-regoli tal-UE dwar l-akkwist pubbliku tad-difiża.

Wara djalogu kostruttiv bejn il-Kummissjoni u l-awtoritajiet Taljani, kif ukoll il-miżuri meħuda u l-kjarifiki pprovduti mill-Italja, il-Kummissjoni ddeċidiet li tagħlaq il-każ.

It-Tassazzjoni u l-Unjoni Doganali

(Għal iktar informazzjoni: Vanessa Mock – tel.: +32 229 56194, Patrick Mc Cullough – tel.: +32 229 87183)

Tressiq quddiem il-Qorti tal-Ġustizzja tal-Unjoni Ewropea

Tassazzjoni: Il-Kummissjoni tressaq lill-AWSTRIJA quddiem il-Qorti minħabba li naqset milli tallinja mar-regoli tal-UE dwar il-VAT għall-aġenti tal-ivvjaġġar

Illum il-Kummissjoni ddeċidiet li tressaq lill-Awstrija quddiem il-Qorti tal-Ġustizzja tal-UE talli ma applikatx b'mod korrett ir-regoli speċjali dwar il-VAT għall-aġenti tal-ivvjaġġar.

L-iskema speċjali tal-VAT għall-aġenti tal-ivvjaġġar tfisser li l-VAT għandha tiġi applikata biss fuq il-marġnijiet li jsiru mill-bejgħ ta' servizzi tal-ivvjaġġar lill-konsumaturi.

Madankollu, min-naħa l-oħra, l-aġenti tal-ivvjaġġar ma jistgħux inaqqsu l-VAT li jħallsu filwaqt li jixtru servizzi mingħand negozji oħra.

L-Awstrija ma tapplikax din ir-regola b'mod korrett, għaliex attwalment teskludi s-servizzi tal-ivvjaġġar mibjugħa lil negozji oħra mill-iskema.

Tali esklużjoni mhijiex permessa skont ir-regoli attwali tal-UE, u tista' twassal għal distorsjoni tal-kompetizzjoni.

L-Awstrija tikser ukoll din id-dispożizzjoni (id-Direttiva tal-VAT, id-Direttiva tal-Kunsill 2006/112/KE) billi tikkalkula l-VAT li trid titħallas minn aġenti tal-ivvjaġġar fuq fatturat globali f'perjodu tat-taxxa.

Il-każistika tal-UE (Il-Kummissjoni vs Spanja, kawża C-189/11) tiddikjara b'mod ċar li l-ammont taxxabbli jrid jiġi definit għal kull bejgħ individwali, u mhux ikkalkulat fuq il-bażi ta' grupp ta' bejgħ.

Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa.

Tassazzjoni: Il-Kummissjoni tressaq lil SPANJA quddiem il-Qorti tal-Ġustizzja talli imponiet sanzjonijiet sproporzjonati għal nuqqas ta' rapportar ta' assi miżmuma barra mill-pajjiż

Illum il-Kummissjoni ddeċidiet li tressaq lil Spanja quddiem il-Qorti tal-Ġustizzja tal-UE talli imponiet penali sproporzjonati fuq il-kontribwenti Spanjoli għan-nuqqas ta' rapportar ta' assi miżmuma fi Stati oħra tal-UE u taż-ŻEE (“Modelo 720”).

Attwalment, Spanja tirrikjedi li l-kontribwenti residenti jissottomettu informazzjoni dwar l-assi li għandhom barra mill-pajjiż.

Dawn jinkludu proprjetajiet, kontijiet bankarji u assi finanzjarji.

In-nuqqas ta' sottomissjoni ta' din l-informazzjoni fil-ħin u bis-sħiħ huwa soġġett għal sanzjonijiet li huma ogħla minn dawk għal ksur simili f'sitwazzjoni purament nazzjonali, u li saħansitra jistgħu jaqbżu l-valur tal-assi miżmuma barra mill-pajjiż.

Il-Kummissjoni tqis li tali sanzjonijiet għal konformità skorretta jew tardiva ma' dan l-obbligu ta' informazzjoni leġittima huma sproporzjonati u diskriminatorji.

Jistgħu jiskoraġġixxu lin-negozji u lill-individwi privati milli jinvestu jew jiċċaqilqu b'mod transkonfinali fis-Suq Uniku.

Tali dispożizzjonijiet huma konsegwentement f'kunflitt mal-libertajiet fundamentali fl-UE, bħall-moviment liberu tal-persuni, il-moviment liberu tal-ħaddiema, il-libertà tal-istabbiliment, il-libertà li jiġu pprovduti servizzi u l-moviment liberu tal-kapital.

Opinjonijiet motivati:

Tassazzjoni: Il-Kummissjoni titlob lill-POLONJA tallinja mar-regoli tal-UE l-prattiki nazzjonali tagħha dwar l-eżenzjonijiet għall-alkoħol importat użat fil-produzzjoni tal-mediċini

Illum il-Kummissjoni ddeċidiet li tibgħat opinjoni motivata lill-Polonja talli ma tippermettix lill-importaturi tal-alkoħol li jintuża għall-mediċini jagħmlu użu minn eżenzjoni obbligatorja mid-dazju tas-sisa, f'każ li ma jagħżlux l-arranġament ta' sospensjoni tad-dazju.

Ir-regoli Pollakki attwali ma jagħtux lok għall-ħlas lura tad-dazju tas-sisa mħallas fuq l-importazzjoni ta' alkoħol etiliku li jintuża għall-produzzjoni ta' mediċini wara li jkun tħallas id-dazju.

Din il-prattika tmur kontra d-dispożizzjonijiet tal-liġi tal-UE dwar l-armonizzazzjoni tal-istrutturi tat-taxxi tas-sisa fuq l-alkoħol u x-xorb alkoħoliku u l-prinċipju tal-proporzjonalità (id-Direttiva tal-Kunsill 92/83/KEE).

Jekk il-Polonja ma tiħux azzjoni fix-xahrejn li ġejjin, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.

Tassazzjoni: il-Kummissjoni tħeġġeġ lill-UNGERIJA tallinja r-rati tat-taxxa fuq is-sigaretti mal-livell limitu minimu tal-UE

Illum il-Kummissjoni Ewropea ddeċidiet li tibgħat opinjoni motivata lill-Ungerija minħabba li naqset milli tilħaq il-limitu minimu tal-UE għad-dazju tas-sisa fuq is-sigaretti stabbilit mir-regoli tal-UE dwar it-tabakk manifatturat (id-Direttiva tal-Kunsill 2011/64/UE).

Ir-regoli attwali, li għandhom l-għan li jiżguraw il-funzjonament tajjeb tas-suq intern u livell għoli ta' protezzjoni għas-saħħa tal-bniedem, jirrikjedu li l-Istati Membri jimponu dazju tas-sisa fuq sigaretti ta' mill-inqas 60 % tal-prezz medju ppeżat tas-sigaretti bl-imnut applikabbli.

L-Ungerija ngħatat perjodu tranżitorju twil sal-31 ta' Diċembru 2017 sabiex iżżid b'mod gradwali d-dazju tas-sisa fuq is-sigaretti u tilħaq il-limitu minimu meħtieġ.

Sal-lum, id-dazju tas-sisa applikat mill-Ungerija għadu taħt dak il-livell limitu, li jiġġenera distorsjonijiet tal-kompetizzjoni ma' Stati Membri oħra u jmur kontra l-politika tal-UE dwar il-protezzjoni tas-saħħa.

Jekk l-Ungerija ma tiħux azzjoni fix-xahrejn li ġejjin, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.

Ittri ta' intimazzjoni:

Tassazzjoni: Il-Kummissjoni titlob lil ĊIPRU biex jemenda r-regoli tiegħu dwar il-karozzi importati

Il-Kummissjoni ddeċidiet li tibgħat ittra ta' intimazzjoni lil Ċipru għall-immobilizzazzjoni tal-vetturi bil-mutur.

Il-liġi Ċiprijotta tipprevedi immobilizzazzjoni fuq il-post ta' vetturi bil-mutur mingħajr ebda twissija minn qabel meta ma jkunx hemm konformità mar-regoli tal-importazzjoni u tar-reġistrazzjoni temporanji.

F'ċerti każijiet jistgħu jiġu imposti wkoll multi amministrattivi, li jistgħu jaqbżu l-valur tal-vettura nnifisha.

L-Istati Membri huma meħtieġa jikkonformaw mal-liġi tal-UE u l-prinċipji ġenerali tagħha, inkluż il-prinċipju tal-proporzjonalità, filwaqt li l-Qorti Ewropea tal-Ġustizzja tal-UE ripetutament iddeċidiet li miżuri amministrattivi jew penali m'għandhomx imorru lil hinn minn dak li huwa strettament meħtieġ u jkunu konformi mal-libertajiet imnaqqxa fl-Artikolu 45 tat-Trattat dwar il-Funzjonament tal-UE (TFUE).

Jekk Ċipru ma jiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Ċiprijotti.

It-tassazzjoni fuq il-karozzi: Il-Kummissjoni titlob lil MALTA biex tibdel il-leġiżlazzjoni tagħha dwar it-taxxa taċ-ċirkolazzjoni annwali għall-karozzi

Il-Kummissjoni ddeċidiet li tibgħat ittra ta' intimazzjoni lil Malta fejn talbitha temenda r-regoli tagħha dwar it-tassazzjoni fuq il-karozzi.

Skont il-leġiżlazzjoni Maltija attwali, il-karozzi rreġistrati f'Malta wara l-1 ta' Jannar 2009 u importati minn Stati Membri oħra huma intaxxati ħafna aktar minn karozzi simili rreġistrati f'Malta qabel dik id-data, anki meta karozza importata tkun diġà ġiet irreġistrata fi Stat Membru ieħor.

Il-Kummissjoni tqis li l-leġiżlazzjoni Maltija mhijiex kompatibbli mal-liġi tal-UE.

Skont il-ġurisprudenza (l-Artikolu 110 tat-TFUE) tal-Qorti tal-Ġustizzja tal-UE, isir ksur tal-liġi tal-UE meta t-taxxi tat-triq jiġu kkalkulati skont kriterji differenti li jwasslu biex taxxi ogħla jkunu imposti fuq il-karozzi importati minn Stati Membri oħra meta mqabbla mal-vetturi mhux importati.

Issa l-awtoritajiet Maltin għandhom xahrejn biex iwieġbu; inkella, il-Kummissjoni tista' tibgħat opinjoni motivata.


L-Unjoni tas-Sigurtà: Il-Kummissjoni tirċievi l-mandat biex tiftaħ in-negozjati għal regoli internazzjonali għall-ksib ta' evidenza elettronika

Illum, l-Istati Membri tal-UE qablu li jagħtu żewġ mandati lill-Kummissjoni biex jidħlu f'negozjati internazzjonali biex itejbu l-aċċess transfruntiera għall-evidenza elettronika għall-investigazzjonijiet kriminali.Il-Kunsill qabel li jagħti l-mandati ta' negozjar lill-Kummissjoni għal negozjati mal-Istati Uniti u għat-Tieni Protokoll Addizzjonali għall-Konvenzjoni “ta' Budapest” tal-Kunsill tal-Ewropa dwar iċ-Ċiberkriminalità.

Iż-żewġ mandati jinkludu dispożizzjonijiet dwar salvagwardji b'saħħithom tad-drittijiet fundamentali dwar il-protezzjoni tad-data, il-privatezza u d-drittijiet proċedurali tal-individwi, li se jkollhom ikunu parti integrali minn kwalunkwe ftehim futur.

Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Il-kriminali joperaw b'mod transfruntiera u l-evidenza li għandna bżonn biex ninvestigaw ir-reati tagħhom spiss tkun f'ġuriżdizzjonijiet oħrajn.

L-awtoritajiet tal-infurzar tal-liġi tagħna jeħtieġ li jkunu jistgħu jiksbu aċċess malajr għal din l-evidenza.

Mil-lum, nistgħu nibdew naħdmu biex ninnegozjaw dawn l-oqfsa mal-Istati Uniti u mal-Kunsill tal-Ewropa.”

Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová qalet: “Nilqa' l-appoġġ qawwi mill-Istati Membri għall-approċċ tal-Kummissjoni għal ftehim tal-UE kollha mal-Istati Uniti.

Għall-biċċa l-kbira tal-investigazzjonijiet kriminali, illum huwa meħtieġ li tinkiseb evidenza online mill-fornituri tas-servizzi barra mill-pajjiż.

Għalhekk huwa kruċjali li jiġu indirizzati l-kunflitti tal-liġijiet u li jiġu stabbiliti regoli komuni ċari.

Kull ftehim ikollu ovvjament jiggarantixxi tal-anqas l-istess salvagwardji b'saħħithom tad-drittijiet fundamentali bħal fl-UE. "

Il-Kummissarju għall-Unjoni tas-Sigurtà Julian King qal: “Il-kriminali u t-terroristi ilhom żmien twil wisq jabbużaw mit-teknoloġija moderna biex jikkommettu r-reati tagħhom.

Bl-iffissar ta' standards internazzjonali għall-ksib ta' aċċess għall- evidenza elettronika, qed nieħdu pass ulterjuri ieħor biex nagħlqu l-ispazju li joperaw fih billi niżguraw li l-awtoritajiet tal-infurzar tal-liġi jkunu jistgħu jinvestigawhom u jħarrkuhom b'mod aktar effettiv, bir-rispett sħiħ tad-drittijiet fundamentali.”

Billi l-maġġoranza tal-investigazzjonijiet kriminali jkunu jeħtieġu aċċess għal evidenza bbażata online u ħafna drabi barra mill-UE, huwa kruċjali li jiġu żgurati kooperazzjoni effettiva u regoli kompatibbli fil-livell internazzjonali.

Id-deċiżjonijiet adottati llum mill-Kunsill jipprovdu d-direttivi lill-Kummissjoni biex tinnegozja ftehim mal-Istati Uniti u dwar it-Tieni Protokoll Addizzjonali għall-Konvenzjoni “ta' Budapest” tal-Kunsill tal-Ewropa dwar iċ-Ċiberkriminalità, b'mod aktar speċifiku:

Fiż-żewġ każijiet, il-mandati jirrikjedu salvagwardji b'saħħithom u speċifiċi dwar il-protezzjoni tad-data, il-privatezza u d-drittijiet proċedurali tal-individwi bbażati fuq id-drittijiet fundamentali, il-libertajiet u l-prinċipji ġenerali tad-dritt tal-UE fit-Trattati u fil-Karta tad-Drittijiet Fundamentali.

Il-Passi li Jmiss

Il-Kummissjoni beħsiebha tiftaħ in-negozjati mal-Istati Uniti qabel il-laqgħa li jmiss bejn il-Ministri tal-Ġustizzja u l-Affarijiet Interni tal-UE u tal-Istati Uniti f'Bukarest fid-19 ta' Ġunju.

In-negozjati dwar it-Tieni Protokoll Addizzjonali għall-Konvenzjoni ta' Budapest ilhom għaddejjin mill-2017, u minn issa 'l quddiem il-Kummissjoni se tinnegozja f'isem l-Unjoni Ewropea.

Qabel ma jkun jista' jiġi ffirmat u konkluż ftehim, il-Kummissjoni se jkollha tikseb awtorizzazzjoni separata mingħand l-Istati Membri.

Il-Parlament Ewropew se jkun infurmat ukoll u se jkollu jagħti l-kunsens tiegħu qabel ma jkun jista' jiġi ffirmat u konkluż ftehim.

Barra minn hekk, l-għan tal-Kummissjoni jibqa' li, qabel ma jiġu ffinalizzati l-ftehimiet internazzjonali, l-ewwel jiġu ffinalizzati r-regoli interni tal-UE dwar l-aċċess transfruntiera għall-evidenza elettronika.

Sfond

F'madwar 85% tal-investigazzjonijiet kriminali jkun hemm bżonn ta' evidenza elettronika, u f'żewġ terzi ta' dawn l-investigazzjonijiet ikun hemm il-bżonn li tinkiseb evidenza mingħand il-fornituri tas-servizzi online bbażati f'pajjiż ieħor.

Bħalissa, l-akbar fornituri tas-servizzi għandhom il-kwartieri ġenerali tagħhom fl-Istati Uniti.

L-għadd ta' talbiet lill-fornituri ewlenin ta' servizzi online għadu qiegħed jikber u żdied b'84% fil-perjodu 2013-2018.

F'Ġunju 2017, il-Partijiet għall-Konvenzjoni ta' Budapest dwar iċ-Ċiberkriminalità tal-Kunsill tal-Ewropa qablu diġà li jiftħu n-negozjati għat-Tieni Protokoll Addizzjonali tal-Konvenzjoni li jtejjeb il-kooperazzjoni internazzjonali dwar iċ-ċiberkriminalità u l-evidenza elettronika.

Fl-Aġenda Ewropea dwar is-Sigurtà ta' April 2015, il-Kummissjoni impenjat ruħha li tagħmel rieżami tal-ostakli li jinsabu quddiem l-investigazzjonijiet kriminali.

Wara l-avvenimenti traġiċi fi Brussell fit-22 ta' Marzu 2016, il-Ministri tal-UE għall-Ġustizzja u l-Affarijiet Interni poġġew prijorità fuq li jgħaddu miżuri għas-sigurtà u l-kisba ta' evidenza diġitali b'mod aktar effiċjenti u effettiv.

Minn dak inhar, il-kwistjoni ġiet diskussa diversi drabi mill-Ministri tal-UE u f'April 2018, il-Kummissjoni pproponiet regoli ġodda għall-aċċess transfruntiera għall-evidenza elettronika.

F'Ottubru 2018, il-Mexxejja Ewropej appellaw lill-Kummissjoni biex b'mod urġenti tippreżenta l-mandati ta' negozjar għall-ftehimiet internazzjonali dwar l-evidenza elettronika.

Dan ġie diskuss ukoll fil-kuntest tal-laqgħat bejn il-Ministri tal-Ġustizzja u l-Affarijiet Interni tal-UE u tal-Istati Uniti.

Il-Kummissjoni ppreżentat żewġ mandati ta' negozjar, wieħed għan-negozjati mal-Istati Uniti u wieħed dwar it-Tieni Protokoll Addizzjonali għall-Konvenzjoni ta' Budapest dwar iċ-Ċiberkriminalità tal-Kunsill tal-Ewropa fi Frar 2019.

Għal Aktar Informazzjoni

Stqarrija għall-Istampa – L-Unjoni tas-Sigurtà: Il-Kummissjoni tirrakkomanda li jsiru regoli internazzjonali ta' negozjar għall-kisba ta' evidenza elettronika


Il-Baġit tal-UE għall-2020: Il-Kummissjoni tiffoka l-proposta tagħha fuq l-impjiegi, it-tkabbir u s-sigurtà

Il-Kummissjoni llum ipproponiet baġit tal-UE ta' EUR 168.3 biljun għall-2020 għal ekonomija Ewropea aktar kompetittiva, u għas-solidarjetà u s-sigurtà fl-UE u lil hinn minnha.

Dan il-baġit huwa s-seba' u l-aħħar wieħed taħt il-baġit attwali fit-tul tal-UE 2014-2020 u jopera fil-limitazzjonijiet stipulati fih.

Huwa mfassal biex jagħmel l-aħjar użu mill-finanzjament għall-programmi eżistenti kif ukoll l-inizjattivi l-ġodda u biex tingħata spinta lill-valur miżjud Ewropew f'konformità mal-prijoritajiet tal-Kummissjoni Juncker.

Il-Kummissarju Ewropew għall-Baġit u r-Riżorsi Umani, Günther H. Oettinger, qal: “L-abbozz tal-baġit tal-UE għall-2020 huwa l-aħħar proposta tal-baġit tal-Kummissjoni Juncker.

Huwa jfittex li jkompli jappoġġa l-prijoritajiet tal-UE - l-impjiegi, it-tkabbir, iż-żgħażagħ, it-tibdil fil-klima, is-sigurtà u s-solidarjetà - u li jħejji t-tranżizzjoni għaċ-ċiklu baġitarju li jmiss.

Nistieden lill-Kunsill u lill-Parlament il-ġdid biex jaslu għal ftehim f'waqtu li jipprovdi stabilità għall-futur tal-UE.”

Skont il-proposta tal-Kummissjoni, il-flus taħt il-baġit tal-2020 se jmorru għall-oqsma ta' prijorità li ġejjin: l-ekonomija kompetittiva u ż-żgħażagħ; u t-tisħiħ tas-sigurtà u s-solidarjetà fl-UE, il-bidla fil-klima u lil hinn minnha.

Wieħed u għoxrin fil-mija tal-baġit globali propost għall-2020 se jmur biex jiġi indirizzat it-tibdil fil-klima.

Dan jallinja mal-mira ambizzjuża ta' nfiq ta' 20 % tal-baġit fit-tul attwali tal-UE fuq attivitajiet li jindirizzaw it-tibdil fil-klima.

Investiment f'ekonomija kompetittiva u fiż-żgħażagħ

Aktar minn EUR 83 biljun f'impenji se jagħtu spinta lit-tkabbir ekonomiku, ir-reġjuni Ewropej u se jappoġġaw liż-żgħażagħ.

Minnhom:

It-tisħiħ tas-sigurtà u s-solidarjetà fl-UE u lil hinn minnha.

Ħafna mill-isfidi tal-Ewropa ma jafux fruntieri.

L-UE ripetutament użat il-flessibbiltà kollha fil-baġit biex tirrispondi għad-diżastri, tindirizza l-isfidi tal-migrazzjoni u ssaħħaħ il-fruntieri esterni tal-UE.

Billi jimmobilizza l-istrumenti varji tiegħu, il-baġit tal-UE għall-2020 se jkompli jinvesti fis-solidarjetà u s-sigurtà fl-Ewropa u lil hinn minnha:

Baġit li jippermetti r-riżultati

L-iżgurar li kull euro mill-baġit tal-UE joħloq valur miżjud għaċ-ċittadini tal-UE huwa prijorità ewlenija għall-Kummissjoni.

Dan huwa wkoll għan ewlieni tal-proposta tal-Kummissjoni għall-baġit fit-tul li jmiss tal-UE għall-perjodu 2021–2027.

Flimkien mal-abbozz tal-baġit, illum il-Kummissjoni ppubblikat ħarsa ġenerali tal-prestazzjoni għal kull programm iffinanzjat mill-baġit tal-UE.

Dan juri li l-baġit tal-UE qed jagħti riżultati konkreti lin-nies fl-UE u lil hinn minnha.

Informazzjoni ġenerali

L-abbozz tal-baġit tal-UE għall-2020 jinkludi żewġ ammonti għal kull programm li għandu jiġi ffinanzjat - l-impenji u l-pagamenti.

“L-impenji” jirreferu għall-finanzjament li jista' jkun hemm qbil dwaru permezz ta' kuntratti f'sena speċifika; "il-pagamenti" jirreferu għall-flus li effettivament jitħallsu.

Il-baġit tal-UE għall-2020 propost jammonta għal EUR 168.3 biljun f'impenji (+1.3 % meta mqabbel mal-2019) u EUR 153.7 biljun f'pagamenti (+3.5 % meta mqabbel mal-2019).

Il-baġit tal-UE huwa prinċipalment baġit ta' investiment.

Dan jammonta għal madwar 1% tad-DNG tal-UE u jirrappreżenta madwar 2% tan-nefqa pubblika kollha tal-UE, u għandu l-għan li jikkomplementa l-baġits nazzjonali u l-prijoritajiet tal-implimentazzjoni li l-membri kollha tal-UE jkunu qablu fuqhom.

Il-baġit tal-UE għall-2020 huwa l-aħħar baġit fil-qafas finanzjarju pluriennali attwali tal-UE bejn l-2014 u l-2020.

Il-proposta hija bbażata fuq is-suppożizzjoni li r-Renju Unit se jipparteċipa bis-sħiħ fl-implimentazzjoni u l-finanzjament tal-baġit tal-UE għall-2020 daqslikieku kien Stat Membru.

Il-Kummissjoni ppubblikat il-proposti tagħha għall-baġit tal-UE fit-tul li jmiss - li jibda bejn l-2021 u l-2027 - fir-rebbiegħa tal-2018.

Il-baġit tal-2020 u l-baġit fit-tul se jiġu nnegozjati b'mod parallel bejn l-Istati Membri u l-Parlament Ewropew li għadu kif ġie elett.

Għal Aktar Informazzjoni

Abbozz tal-Baġit tal-UE għall-2020 – Mistoqsijiet u Tweġibiet

- Dokumenti tal-abbozz tal-baġit tal-UE għall-2020

- Ħarsa Ġenerali tal-Prestazzjoni tal-Programmi (2018)

- Skeda informattiva — Abbozz tal-baġit tal-UE għall-2020

Skeda informattiva — Ħarsa ġenerali lejn il-Prestazzjoni tal-Programmi

- Proposta tal-Kummissjoni dwar il-baġit fit-tul li jmiss tal-UE

Ħarsa ħafifa lejn il-baġit tal-UE


Ir-rapporti tal-Kummissjoni Ewropea dwar il-Karta tad-Drittijiet Fundamentali tal-UE, wara 10 snin

Illum, il-Kummissjoni Ewropea qed tippubblika r-rapport annwali tagħha dwar kif l-istituzzjonijiet tal-UE u l-Istati Membri applikaw il-Karta tad-Drittijiet Fundamentali tal-UE.

Din is-sena nikkommemoraw l-10 anniversarju tal-Karta.

F'din l-okkażjoni, il-Kummissjoni qed tippubblika wkoll l-istħarriġ tal-Ewrobarometru li jirrigwarda l-għarfien taċ-ċittadini dwar il-Karta.

Bis-saħħa tal-Karta, f'dawn l-aħħar għaxar snin, żviluppat kultura tad-drittijiet fundamentali fil-ħidma tal-istituzzjonijiet tal-UE.

Iżda l-potenzjal kollu tal-Karta għadu mhux qed jintuża fil-katina ta' implimentazzjoni u l-għarfien għadu baxx.

L-ewwel Viċi President Frans Timmermans qal: “Il-Karta tad-Drittijiet Fundamentali li ilha fis-seħħ għaxar snin, qed twettaq li wiegħdet.

Hija l-pilastru tal-Unjoni tal-valuri tagħna u tistabbilixxi d-drittijiet, il-libertajiet u l-prinċipji tagħna.

Biex il-Karta tkun l-aktar effettiva f'ħajjet in-nies, dawn iridu jkunu jafu dwar id-drittijiet tagħhom u fejn għandhom jirrikorru meta drittijiethom jinkisru.

Din hija r-raġuni l-għaliex huwa importanti li tkompli tinxtered il-kelma dwar il-Karta u li n-nies ikunu jafu dwar id-drittijiet effettivi tagħhom bħala Ewropej.”

Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet tgħid: “Il-Karta qed tiġi kkwotata mill-qrati, u f'inizjattivi reċenti tal-UE qed tiġi applikata biex jitħarsu d-drittijiet taċ-ċittadini.

Madankollu, Ewropew biss minn kull għaxra jaf x'inhija l-Karta, u dan jagħmilha diffiċli għan-nies biex jużaw il-potenzjal kollu tagħha.

Huwa għalhekk li nappella lill-gvernijiet nazzjonali u lis-soċjetà ċivili u lid-difensuri tad-drittijiet kollha biex iqajmu kuxjenza u biex il-Karta tkun realtà għaċ-ċittadini kollha.”

Ir-rapport juri li l-Ewropej li jfasslu l-politika huma dejjem aktar konxji mill-importanza li jiżguraw li l-inizjattivi jikkonformaw mal-Karta, u l-UE adottat bosta inizjattivi li jipproteġu d-drittijiet fundamentali tal-persuni, bħar-Regolament Ġenerali dwar il-Protezzjoni tad-Data.

L-awtoritajiet nazzjonali, inklużi l-qrati, huma obbligati li japplikaw il-Karta meta jimplimentaw il-liġi tal-UE.

Ir-referenzi għall-Karta mill-Qorti tal-Ġustizzja Ewropea żdiedu b'mod sostanzjali, minn 27 referenza fl-2010 għal 356 referenza fl-2018.

Il-qrati nazzjonali qed jirreferu wkoll għall-Karta fid-deċiżjonijiet tagħhom u qed jitolbu dejjem aktar gwida mill-Qorti tal-Ġustizzja Ewropea.

Il-Karta madankollu għadha mhix qed tintuża bil-potenzjal kollu tagħha u l-għarfien għadu baxx, speċjalment fil-livell nazzjonali.

L-Aġenzija tal-UE għad-Drittijiet Fundamentali turi li hemm nuqqas ta' politiki nazzjonali li jippromwovu l-għarfien u l-implimentazzjoni tal-Karta.

L-istħarriġ tal-Ewrobarometru tal-lum juri li għalkemm is-sitwazzjoni sa mill-2012 kemxejn tjiebet, erbgħa minn kull għaxar ċittadini biss semgħu bil-Karta u wieħed minn kull għaxra biss jaf x'inhi.

Sitta minn kull għaxra jixtiequ aktar informazzjoni dwar id-drittijiet tal-Karta u dwar fejn għandhom jirrikorru jekk drittijiethom jinkisru.

Fir-rigward tal-applikazzjoni tal-Karta fl-2018, ir-rapport isemmi inizjattivi importanti tal-UE bħalma huma:

o id-dħul fis-seħħ ta' protezzjoni għall-whistleblowers fil-livell ta' UE (Standards minimi sabiex jiġi ggarantit livell għoli ta' protezzjoni ),

o il-promozzjoni tad-drittijiet elettorali (Miżuri biex jiġu promossi elezzjonijiet liberi u ġusti, Komunikazzjoni dwar id-diżinformazzjoni u stedina lill-pjattaformi online u lill-industrija tar-riklamar biex jieħdu azzjoni kontra l-aħbarijiet foloz) u

o il-ġlieda kontra d-diskors illegali ta' mibegħda online (Il-monitoraġġ fuq l-impatt li għandu l-Kodiċi ta' Kondotta biex jiġi miġġieled id-diskors ta' mibegħda online).

Fl-aħħar nett, ir-rapport juri li għad hemm lok għal titjib, speċjalment fil-livell nazzjonali.

In-nuqqas ta' rispett tal-istat tad-dritt u tal-leġiżlazzjoni dwar l-ażil kien u għadu problema f'parti mill-UE.

Fit-12 ta' Novembru ta' din is-sena, f'għeluq l-10 anniversarju, il-Kummissjoni Ewropea, il-Presidenza Finlandiża tal-UE u l-Aġenzija tal-UE għad-Drittijiet Fundamentali se jorganizzaw konferenza biex jiċċelebraw il-Karta.

Il-parteċipanti se jirriflettu dwar kif jistgħu fil-prattika jtejbu l-użu tal-Karta fl-Istati Membri.

Il-kuntest

Bid-dħul fis-seħħ tat-Trattat ta' Lisbona fl-1 ta' Diċembru 2009, il-Karta tad-Drittijiet Fundamentali saret legalment vinkolanti.

Minn dakinhar, il-Kummissjoni Ewropea ppubblikat rapport annwali dwar l-applikazzjoni tal-Karta.

Ir-rapporti annwali jżommu taħt monitoraġġ il-progress li sar fl-oqsma li jaqgħu taħt il-kompetenza tal-UE, filwaqt li juru kif il-Karta ttieħdet inkonsiderazzjoni f'każijiet reali, b'mod partikolari meta tiġi proposta leġiżlazzjoni ġdida tal-UE.

Jispjegaw ir-rwol li għandhom l-istituzzjonijiet tal-UE u l-Istati Membri biex id-drittijiet fundamentali jsiru realtà f'ħajjet in-nies.

Il-Kummissjoni taħdem mal-awtoritajiet rilevanti fil-livell nazzjonali u lokali, kif ukoll fil-livell tal-UE, biex tinforma aħjar lin-nies dwar id-drittijiet fundamentali tagħhom u dwar fejn jistgħu jsibu għajnuna jekk id-drittijiet tagħhom jinkisru.

Informazzjoni prattika hija disponibbli fuq il-portal tal-Ġustizzja Elettronika.

Għal Aktar Informazzjoni

Ir-Rapport tal-2018 dwar l-applikazzjoni tal-Karta tad-Drittijiet Fundamentali tal-UE

L-Ewrobarometru u l-iskedi informattivi dwar l-Għarfien tad-Drittijiet Fundamentali

Il-Karta tad-Drittijiet Fundamentali tal-UE fil-Qorti tal-Ġustizzja tal-UE

Fl-2018, il-Qorti tal-Ġustizzja tal-UE rreferiet għall-Karta fi 356 każ, żieda fuq is-27 tal-2010.

Meta jtressqu l-mistoqsijiet lill-Qorti tal-Ġustizzja tal-UE (it-talbiet għal deċiżjonijiet preliminari), il-qrati nazzjonali qegħdin dejjem aktar jagħmlu referenza għall-Karta (84 darba fl-2018 apparagun ta' 19-il darba fl-2010).

Ir-riżultati tal-Ewrobarometru: L-għarfien dwar il-Karta tad-Drittijiet Fundamentali

L-Ewrobarometru, li jirrigwarda l-għarfien dwar il-Karta, juri li minkejja li s-sitwazzjoni kemxejn tjiebet mill-2012, 42 % biss ta' dawk li wieġbu semgħu bil-Karta, u 12 % biss jafu verament x'inhi.

Ir-riżultati juru wkoll li sitta minn kull għaxar persuni li wieġbu jixtiequ li jkollhom aktar informazzjoni dwar il-Karta u dwar fejn għandhom jirrikorru meta jinkisru d-drittijiet tagħhom skont il-Karta.


Il-Kummissjoni Tipproponi Aċċess Imtejjeb għas-Suq lis-Sri Lanka bħala Inċentiva għar-Riforma

It-tneħħija tat-tariffi doganali tkun akkumpanjata minn monitoraġġ bir-reqqa u tkun bil-kundizzjoni li jkompli l-impenn favur l-iżvilupp sostenibbli, id-drittijiet tal-bniedem u l-governanza tajba.

Il-Kummissjoni llum ipproponiet li parti sinifikanti mid-dazji tal-importazzjoni li fadal fuq il-prodotti Sri Lankani għandha titneħħa mill-Unjoni Ewropea biex min-naħa tiegħu il-pajjiż jimpenja ruħu li jirratifika u jimplimenta b'mod effettiv 27 konvenzjoni internazzjonali dwar id-drittijiet tal-bniedem, il-kundizzjonijiet tax-xogħol, il-ħarsien tal-ambjent u l-governanza tajba.

Dawn il-preferenzi kummerċjali unidirezzjonali jkunu jikkonsistu fit-tneħħija tad-dazji kollha fuq 66 % tal-linji tariffarji, li tkopri firxa wiesgħa ta' prodotti, fosthom it-tessuti u s-sajd.

Dawn il-preferenzi jiġu jaqgħu taħt arranġament speċjali tal-Iskema Ġeneralizzata ta' Preferenzi tal-UE, magħrufa bħala SĠP+.

Dan l-arranġament huwa mfassal biex jappoġġa pajjiżi fil-fażi tal-iżvilupp billi jrawwem l-iżvilupp ekonomiku tagħhom permezz ta' kummerċ ikbar mal-Ewropa u jipprovdi inċentivi biex isiru miżuri tanġibbli favur l-iżvilupp sostenibbli.

Issa, il-Parlament Ewropew u l-Kunsill għandhom sa erba' xhur biex jagħmlu l-oġġezzjonijiet li jista' jkun hemm qabel ma l-miżuri jidħlu fis-seħħ.

Il-Kummissarju għall-Kummerċ, Cecilia Malmström qalet: “Il-preferenzi SĠP+ jistgħu jagħmlu kontribuzzjoni sinifikanti għall-iżvilupp ekonomiku tas-Sri Lanka permezz ta' esportazzjonijiet miżjuda lejn is-suq tal-UE.

Iżda dan jirrifletti wkoll il-mod li bih irridu nappoġġaw lis-Sri Lanka fl-implimentazzjoni tar-riformi fir-rigward id-drittijiet tal-bniedem, l-istat tad-dritt u l-governanza tajba.

Jiena kunfidenti li se naraw progress mingħajr dewmien u sostanzjali f'dawn l-oqsma, u l-aspetti tad-djalogu u l-monitoraġġ tas-SĠP+ se jappoġġaw dan il-proċess ta' riforma.

Dan għandu jinkludi li s-Sri Lanka tiżgura li l-leġiżlazzjoni tagħha kontra t-terroriżmu tkun kompletament konformi mal-konvenzjonijiet internazzjonali għad-drittijiet tal-bniedem.”

L-għoti tal-aċċess għall-iskema SĠP+ ma jfissirx li s-sitwazzjoni tal-pajjiż benefiċjarju fir-rigward tas-27 konvenzjoni internazzjonali hija għalkollox sodisfaċenti.

Minflok, hija toffri l-inċentiva ta' aċċess miżjud għan-negozju bi skambju għal progress lejn l-implimentazzjoni sħiħa ta' dawk il-konvenzjonijiet, u tipprovdi pjattaforma għall-involviment ma' benefiċċjarji fuq l-oqsma problematiċi kollha.

Kif inhu l-każ għall-pajjiżi SĠP+ kollha, it-tneħħija tad-dazji doganali għas-Sri Lanka jkunu akkumpanjati minn monitoraġġ bir-reqqa tal-progress tal-pajjiż fl-oqsma tal-iżvilupp sostenibbli, id-drittijiet tal-bniedem u l-governanza tajba.

Fl-imgħoddi, is-Sri Lanka diġà kienet gawdiet mis-SĠP+.

Madankollu, fl-2010 l-UE ddeċidiet li twaqqaf it-trattament preferenzjali għall-importazzjonijiet mis-Sri Lanka minħabba n-nuqqas li jkun indirizzat l-ksur irrapurtat tad-drittijiet tal-bniedem fil-pajjiż.

Fl-2015, il-gvern il-ġdid tas-Sri Lanka ħabbar pjan ta' riformi ewlenin bl-għan li jiksbu r-rikonċiljazzjoni nazzjonali, ir-rispett tad-drittijiet tal-bniedem, il-prinċipji tal-istat tad-dritt u tal-governanza tajba, kif ukoll l-iżvilupp ekonomiku sostenibbli.

Il-gvern Sri Lankan applika għas-SĠP+ f'Lulju 2016 u l-valutazzjoni tal-Kummissjoni kkonkludiet li din issodisfat il-kriterji tad-dħul fis-SĠP+ stipulati fir-Regolament tal-UE.

Sfond

Is-Sri Lanka għamlet passi sinifikanti biex ittejjeb ir-rispett għad-drittijiet tal-bniedem u biex testendi l-governanza tajba.

Żvilupp sinifikanti huwa d-19-il emenda kostituzzjonali, li tistabbilixxi mill-ġdid l-indipendenza ta' istituzzjonijiet ewlenin, bħall-Kummissjoni Nazzjonali dwar id-Drittijiet tal-Bniedem.

Is-Sri Lanka wettqet azzjonijiet konkreti biex, fost l-oħrajn: tiżgura li każijiet ta' persuni li għebu jiġu eżaminati; tiġi offerta protezzjoni aħjar tax-xhieda u tal-vittmi; teħles persuni miżmuma skont regolamenti kontroversjali kontra t-terroriżmu; tiġġieled it-tħaddim tat-tfal.

Is-Sri Lanka qiegħda tinteraġġixxi mill-ġdid mas-sistema tan-NU, b'mod partikolari mal-Kunsill tad-Drittijiet tal-Bniedem tan-NU, li fih impenjat ruħha li tippromwovi ir-rikonċiljazzjoni, l-obbligu ta' rendikont u d-drittijiet tal-bniedem.

Barra minn hekk, is-Sri Lanka kisbet il-biċċa l-kbira mill-Għanijiet ta' Żvilupp tal-Millennju tagħha, speċjalment fis-saħħa, fl-edukazzjoni, u fl-ugwaljanza bejn in-nisa u l-irġiel.

Fl-istess waqt, fadal xi jsir biex ikun hemm titjib fi kwistjonijiet ta' tħassib.

Is-Sri Lanka trid tiżgura li l-leġiżlazzjoni tagħha kontra t-terroriżmu tkun kompletament konformi mal-konvenzjonijiet internazzjonali għad-drittijiet tal-bniedem.

Bħala kwistjoni ta' prijorità, trid twaqqaf darba għal dejjem l-użu tat-tortura min-naħa tal-forzi tas-sigurtà tagħha u l-impunità relatata.

Il-gvern irid jara li jgħaddu l-proċessi ta' politika u leġiżlazzjoni biex jittejbu d-drittijiet tan-nisa u tat-tfal, pereżempju f'dak li għandu x'jaqsam mad-diskriminazzjoni, il-vjolenza domestika, l-età minima għaż-żwieġ, l-isfruttament sesswali, kif ukoll l-intimidazzjoni fil-konfront tat-trade unions.

Dawn il-kwistjonijiet kollha se jkunu soġġetti għall-monitoraġġ SĠP+ biex jiġi żgurat li jkompli jkun hemm progress pożittiv.

L-UE hija l-ikbar suq ta' esportazzjoni għas-Sri Lanka, li jammonta għal madwar terz tal-esportazzjonijiet globali tas-Sri Lanka.

Fl-2015, il-kummerċ bilaterali totali ammonta għal €4.7 biljun.

L-importazzjonijiet tal-UE mis-Sri Lanka ammontaw għal €2.6 biljun u fil-biċċa l-kbira tagħhom kienu tessuti kif ukoll prodotti tal-lastiku u makkinarju.

Bħalissa hemm tmien benefiċjarji tas-SĠP+: L-Armenja, il-Bolivja, Cape Verde, il-Kirgiżistan, il-Mongolja, il-Pakistan, il-Paragwaj u l-Filippini.

Aktar informazzjoni


Għajnuna mill-Istat: Il-Kummissjoni tapprova s-sostenn għall-Proġett tal-Enerġija tal-Elettriku u tal-Gass ta' Delimara f'Malta

Il-Kummissjoni Ewropea ikkonkludiet li l-pjani ta' Malta biex tħallas lil Electrogas Malta, l-operatur tal-impjant ta' Delimara, għall-provvista tal-elettriku lill-kumpanija Maltija tal-elettriku l-Enemalta, huma konformi mar-regoli tal-UE dwar l-għajnuna mill-istat.

Il-miżura tikkumpensa lill-Electrogas għall-kost addizzjonali tat-twettiq ta' obbligi ta' servizz pubbliku.

F'Ġunju 2016, Malta ppreżentat notifika lill-Kummissjoni ta' pjani biex issostni l-Proġett tal-Enerġija tal-Elettriku u tal-Gass ta' Delimara biex dawn jiġu eżaminati skont ir-regoli tal-UE dwar l-għajnuna mill-Istat.

Il-proġett jinkludi l-iżvilupp ta' unità tal-ħażna tal-gass naturali likwidu f'wiċċ l-ilma kif ukoll impjant tal-enerġija elettrika mill-gass b'ċiklu kombinat.

L-unit tal-ħażna se tissupplixxi l-gass lejn l-impjant il-ġdid kif ukoll lejn impjant eżistenti.

Il-proġett għandu l-għan li jnaqqas il-prezzijiet tal-elettriku, inaqqas il-ħsara ambjentali mill-produzzjoni tal-enerġija, u li jżid is-sigurtà tal-provvista billi jiddiversifika t-taħlita tal-enerġija.

Il-proġett ser jieħu post, flimkien tal-interkonnettur tal-elettriku mal-Italja (Sqallija), l-infrastruttura eżistenti tal-produzzjoni tal-elettriku f'Malta.

Il-miżura se tkun ta' benefiċċju għall-iżvilippatur u l-operatur tal-proġett, Electrogas Malta Limited.

Huwa intgħażel abbażi ta' proċedura ta' offerti kompetittiva mill-Enemalta, kumpanija pubblika b'liċenzja li tiġġenera, tqassam u tissupplixxi l-elettriku f'Malta.

Electrogas Malta għandha obbligu ta' servizz pubbliku li tagħmel disponibbli l-elettriku u l-gass lill-Enemalta, u li tissupplixxi l-enerġija elettrika u l-gass meta mibgħuta mill-Enemalta.

Dan il-kuntratt se jkun validu għal tmintax-il sena.

Is-sostenn jieħu l-forma ta' pagamenti mill-Enemalta, li jipprovdi vantaġġ ekonomiku favur il-kumpanija Electrogas peress li tiġi żgurata ċerta rata ta' redditu u ta' dħul fiss dieħel.

Ir-rata ta' redditu għal Electrogas Malta hija konformi ma' dik ta' proġetti simili.

Abbażi ta' dan, il-Kummissjoni kkonkludiet li l-kumpanija mhix se tkun ikkumpensata b'mod eċċessiv għas-servizzi li se tipprovdi.

Ir-regoli tal-Kummissjoni tal-2011 dwar is-servizzi ta' interess ekonomiku ġenerali, jippermettu lill-Istati Membri, taħt ċerti kundizzjonijiet, li jagħtu kumpens lill-kumpaniji li jkunu ġew afdati b'obbligi ta' servizz pubbliku għall-ispejjeż żejda tal-forniment ta' dawn is-servizzi.

Il-Kummissjoni vverifikat b'mod partikolari li s-suq tal-enerġija Malti ma jistax jasal għal-livell neċessarju ta' servizz minħabba l-għamla partikolarment żgħira u iżolata tiegħu.

L-isfond

L-ispeċifiċitajiet tal-gżira ta' Malta huma rikonoxxuti fil-liġi tal-UE.

B'mod partikolari, Malta għandha derogi awtomatiċi uniċi mill-Artikoli 9 (is-separazzjoni bejn is-sistemi ta' trażmissjoni u l-operaturi ta' sistemi ta' trażmissjoni), 26 (is-separazzjoni tal-operaturi tas-sistema ta' distrubuzzjoni), 32 (aċċess għal partijiet terzi) u 33 (il-ftuħ tas-suq u r-reċiproċità) tad-Direttiva dwar l-Elettriku (id-Direttiva 2009/72/KE tal-Parlament Ewropew u tal-Kunsill tat-13 ta' Lulju 2009 dwar ir-regoli komuni għas-suq intern fil-qasam tal-elettriku u li tħassar id-Direttiva 2003/54/KE).

Aktar informazzjoni dwar id-deċiżjoni tal-lum se ssir disponibbli bin-numru tal-każ SA.45779 fir-Reġistru tal-Għajnuna mill-Istat u fuq is-sit web tal-kompetizzjoni ladarba jkunu riżolti xi kwistjonijiet ta' kunfidenzjalità li jista' jkun hemm.

Pubblikazzjonijiet ġodda dwar id-deċiżjonijiet dwar l-għajnuna mill-Istat fuq l-internet u fil-Ġurnal Uffiċjali huma elenkati fuq State Aid Weekly e-News.


Il-Kummissjoni tipproponi livell għoli ta' regoli dwar il-privatezza għall-komunikazzjonijiet elettroniċi kollha u taġġorna r-regoli dwar il-protezzjoni tad-dejta għall-istituzzjonijiet tal-UE

Il-Kummissjoni qed tipproponi leġiżlazzjoni ġdida sabiex tiżgura iktar privatezza fil-komunikazzjonijiet elettroniċi, filwaqt li toħloq opportunitajiet kummerċjali ġodda.

Il-miżuri ppreżentati llum għandhom l-għan li jaġġornaw ir-regoli attwali, u jestendu l-kamp ta' applikazzjoni tagħhom għall-fornituri kollha tal-komunikazzjonijiet elettroniċi.

Jimmiraw ukoll li joħolqu possibbiltajiet ġodda għall-ipproċessar tad-dejta dwar il-komunikazzjoni u jirrinforzaw il-fiduċja u s-sigurtà fis-Suq Uniku Diġitali bħala għan ewlieni tal-istrateġija tas-Suq Uniku Diġitali.

Fl-istess ħin, il-proposta tallinja r-regoli għall-komunikazzjonijiet elettroniċi mal-istandards globali ġodda tal-UE tar-Regolament Ġenerali dwar il-Protezzjoni tad-Dejta.

Il-Kummissjoni qed tipproponi wkoll regoli ġodda biex tiżgura li meta d-dejta personali tiġi ġestita minn istituzzjonijiet u korpi tal-UE, il-privatezza tiġi protetta bl-istess mod li hija protetta fl-Istati Membri skont ir-Regolament Ġenerali dwar il-Protezzjoni tad-Dejta, kif ukoll tistabbilixxi approċċ strateġiku għall-kwistjonijiet dwar it-trasferimenti internazzjonali tad-dejta personali.

L-Ewwel Viċi President Timmermans qal: “Il-proposti tagħna se jikkompletaw il-qafas tal-protezzjoni tad-dejta tal-UE.

Se jiżguraw li l-privatezza tal-komunikazzjonijiet elettroniċi tkun protetta permezz ta' regoli aġġornati u effettivi, u li l-istituzzjonijiet Ewropej se japplikaw l-istess standards għoljin li aħna nippretendu mill-Istati Membri tagħna.”

Andrus Ansip, il-Viċi President għas-Suq Uniku Diġitali qal: “Il-proposti tagħna se jagħtuna l-fiduċja fis-Suq Uniku Diġitali li n-nies jippretendu.

Irrid niżgura l-kunfidenzjalità tal-komunikazzjonijiet elettroniċi u l-privatezza.

L-abbozz tagħna tar-Regolament dwar il-privatezza elettronika jsib il-bilanċ mistħoqq: Jipprovdi livell għoli ta' protezzjoni għall-konsumaturi, filwaqt li jippermetti lin-negozji jkunu innovattivi."

Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn is-Sessi qalet: "Il-leġiżlazzjoni Ewropea dwar il-protezzjoni tad-dejta adottata s-sena l-oħra tistabbilixxi standards għoljin għall-benefiċċju kemm taċ-ċittadini kif ukoll tal-kumpaniji tal-UE.

Illum qed nistabbilixxu l-istrateġija tagħna biex niffaċilitaw l-iskambji tad-dejta internazzjonali fl-ekonomija diġitali globali u nippromwovu standards għoljin tal-protezzjoni tad-dinja madwar id-dinja.”

Protezzjoni onlajn aħjar u opportunitajiet kummerċjali ġodda

Il-proposta għal Regolament dwar il-Privatezza u l-Komunikazzjonijiet Elettroniċi se żżid il-protezzjoni tal-ħajja privata tal-persuni u se toħloq opportunitajiet kummerċjali ġodda:

Regoli dwar il-protezzjoni tad-dejta għall-istituzzjonijiet u l-korpi tal-UE

Ir-Regolament propost dwar il-protezzjoni tad-dejta personali mill-istituzzjonijiet u l-korpi Ewropej jimmira li jallinja r-regoli eżistenti, li jmorru lura għall-2001, b'regoli ġodda u iktar stretti stabbiliti fir-Regolament Ġenerali dwar il-Protezzjoni tad-Dejta tal-2016.

Kwalunkwe persuna li d-dejta personali tagħha tiġi ġestita mill-istituzzjonijiet jew l-aġenziji Ewropej se tibbenefika minn standards ogħla ta' protezzjoni.

Protezzjoni internazzjonali tad-dejta

Il-Komunikazzjoni proposta tistabbilixxi approċċ strateġiku dwar il-kwistjoni tat-trasferimenti internazzjonali tad-dejta personali, u se tiffaċilita l-iskambji kummerċjali u tippromwovi kooperazzjoni aħjar tal-infurzar tal-liġi, filwaqt li tiżgura livell ogħla ta' protezzjoni tad-dejta.

Il-Kummissjoni se taħdem b'mod proattiv fid-diskussjonijiet biex jittieħdu “deċiżjonijiet dwar l-adegwatezza” (li jippermettu l-fluss ħieles tad-dejta personali lejn pajjiżi b'regoli ta' protezzjoni tad-dejta “essenzjalment ekwivalenti” ma' dawn tal-UE) ma' sħab kummerċjali ewlenin fl-Asja tal-Lvant u fl-Asja tax-Xlokk, l-ewwel mal-Ġappun u mal-Korea fl-2017, iżda wkoll ma' pajjiżi interessati fl-Amerka Latina u mal-Viċinat Ewropew.

Barra minn hekk, il-Kummissjoni se tħaddem bis-sħiħ ukoll mekkaniżmi alternattivi oħrajn previsti mir-regoli l-ġodda dwar il-protezzjoni tad-dejta tal-UE – ir-Regolament Ġenerali dwar il-Protezzjoni tad-Dejta u d-Direttiva tal-Pulizija – biex tiffaċilita l-iskambju tad-dejta personali ma' pajjiżi terzi li magħhom ma jistgħux jintlaħqu deċiżjonijiet dwar l-adegwatezza.

Il-Komunikazzjoni tfakkar ukoll li l-Kummissjoni se tkompli tippromwovi l-iżvilupp ta' standards internazzjonali għoljin tal-protezzjoni tad-dejta, kemm fil-livelli bilaterali kif ukoll multilaterali.

Il-passi li jmiss

Permezz tal-proposti ppreżentati llum, il-Kummissjoni qed tistieden lill-Parlament Ewropew u lill-Kunsill biex jaħdmu fuqhom malajr u biex jiżguraw l-adozzjoni tagħhom mingħajr xkiel sal-25 ta' Mejju 2018, meta jidħol fis-seħħ ir-Regolament Ġenerali dwar il-Protezzjoni tad-Dejta.

L-intenzjoni hija li sa din id-data, iċ-ċittadini u n-negozji jingħataw qafas legali żviluppat sew u komplut għall-privatezza u għall-protezzjoni tad-dejta fl-Ewropa.

Flimkien mal-proposti tal-lum il-Kummissjoni ppreżentat wkoll Komunikazzjoni biex tagħti spinta lill-ekonomija tad-dejta.

Aktar informazzjoni tista' tinkiseb hawn.

Għal aktar informazzjoni


Il-Kummissjoni tniedi inizjattiva ġdida biex ittejjeb is-saħħa u s-sikurezza tal-ħaddiema

Illum il-Kummissjoni Ewropea qed tieħu azzjoni biex tippromwovi s-Saħħa u s-Sikurezza Okkupazzjonali (OSH) tal-UE.

L-investiment fis-saħħa u s-sikurezza okkupazzjonali jtejjeb il-ħajjiet tan-nies billi jiġu evitati l-inċidenti u l-mard relatat max-xogħol.

Filwaqt li tibni fuq l-isforzi tal-passat, l-inizjattiva l-ġdida tal-Kummissjoni għandha l-għan li tipproteġi aktar lill-ħaddiema kontra l-kanċer relatat max-xogħol, biex tgħin lin-negozji, b'mod partikolari l-SMEs u l-mikrointrapriżi, fl-isforzi tagħhom biex jikkonformaw mal-qafas leġiżlattiv eżistenti, u biex ikun hemm enfasi akbar fuq ir-riżultati u inqas fuq il-burokrazija.

Marianne Thyssen, il-Kummissarju Ewropew għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, qalet: "Illum qed nippreżentaw pjan ta' azzjoni ċar għas-saħħa u s-sikurezza okkupazzjonali fis-sod fuq il-post tax-xogħol tas-seklu 21, b'regoli li huma ċari, aġġornati u applikati b'mod effettiv fuq il-post.

Inwasslu wkoll riżultati dwar l-impenn tagħna fil-ġlieda kontra l-kanċer relatat max-xogħol, billi nindirizzaw l-esponiment għal seba' sustanzi kimiċi oħra li jikkawżaw il-kanċer u b'hekk se titjieb il-protezzjoni ta' madwar 4 miljun ħaddiem fl-Ewropa.

Se ngħaqqdu l-isforzi tagħna ma' dawk tal-Istati Membri u tal-partijiet ikkonċernati biex noħolqu post tax-xogħol san u sikur għal kulħadd."

Matul dawn l-aħħar 25 sena, meta ntlaħaq qbil fuq l-ewwel Direttiva f'dan il-qasam fil-livell tal-UE, l-UE kienet minn ta' quddiem fl-istandards għoljin tal-protezzjoni tal-ħaddiema kontra r-riskji għas-saħħa u għas-sikurezza fuq ix-xogħol.

Mill-2008 'l hawn, l-għadd ta' ħaddiema li mietu b'inċident fuq ix-xogħol naqas bi kważi 25 %, u l-perċentwali ta' ħaddiema tal-UE li rrappurtaw tal-inqas problema waħda tas-saħħa kkawżata mix-xogħol jew li marret għall-agħar minħabba x-xogħol naqas bi kwazi 10 %.

Madankollu, l-isfidi għadhom kbar: huwa stmat li kull sena madwar 160 000 Ewropew imutu b'mard relatat ma' xogħolhom.

Waħda mill-ogħla prijoritajiet hi li l-ħaddiema jinżammu sikuri u sani fuq il-post tax-xogħol bil-ħarsien u bl-aġġornament tal-istandards Ewropej għoljin.

B'segwitu għall-impenn tagħha biex tkompli ttejjeb is-saħħa u s-sikurezza okkupazzjonali, il-Kummissjoni se twettaq l-azzjonijiet ewlenin li ġejjin:

Ir-rieżami tal-leġiżlazzjoni OSH tal-UE u t-tibdil fid-Direttiva dwar il-Karċinoġeni u l-Mutaġeni jidħlu sew fil-ħidma tal-Kummissjoni li għaddejja bħalissa għall-istabbiliment tal-Pilastru Ewropew tad-Drittijiet Soċjali, li għandu l-għan li jadatta l-leġiżlazzjoni tal-UE għat-tendenzi tax-xogħol u tas-soċjetà li qed jinbidlu.

Il-konsultazzjonijiet u d-dibattiti dwar il-Pilastru kkonfermaw l-importanza tas-saħħa u s-sikurezza okkupazzjonali fuq il-post tax-xogħol bħala s-sies tal-acquis tal-UE u poġġew enfasi fuq il-prevenzjoni u l-infurzar.

Il-Komunikazzjoni adottata llum issegwi wkoll fuq l-evalwazzjoni wiesgħa tal-acquis eżistenti bħala parti mill-eżerċizzju tal-Programm dwar l-Idoneità u l-Prestazzjoni tar-Regolamentazzjoni (REFIT), bl-għan li l-leġiżlazzjoni tal-UE tkun issemplifikata u ssir aktar rilevanti u effettiva.

Il-proposta u t-tibdil ġew żviluppati b'konsultazzjoni mill-qrib mal-partijiet ikkonċernati fil-livelli kollha, l-aktar is-sħab soċjali.

Kuntest

Fl-2012 il-Kummissjoni bdiet evalwazzjoni komprensiva tal-leġiżlazzjoni OSH tal-UE (id-Direttiva Qafas u 23 Direttiva relatati).

Din l-evalwazzjoni kienet parti mill-Programm dwar l-Idoneità u l-Prestazzjoni tar-Regolamentazzjoni (REFIT), u kellha l-għan li l-leġiżlazzjoni tal-UE tkun issemplifikata, aktar rilevanti u effettiva.

Prijorità speċifika tal-Kummissjoni fil-qasam tal-OSH hija l-ġlieda kontra l-kanċer, bħala l-ewwel kawża ta' mwiet relatati max-xogħol fl-UE.

Il-Kummissjoni dan qed tindirizzah bħala sfida prijoritarja: fit-13 ta' Mejju 2016 ipproponiet miżuri biex jitnaqqas l-esponiment tal-ħaddiema Ewropej għal 13-il sustanza kimika li jikkawżaw il-kanċer, billi pproponiet tibdil fid-Direttiva dwar il-Karċinoġeni u l-Mutaġeni (2004/37/KE).

Illum il-Kummissjoni qed issegwi fuq l-impenn politiku tagħha bi proposta oħra biex tindirizza l-esponiment għal seba' sustanzi kimiċi oħra ta' prijorità.

Il-Kummissjoni se tibqa' teżamina karċinoġeni oħrajn biex tkompli tipproteġi l-ħaddiema u ttejjeb il-kundizzjonijiet tan-negożju fl-UE.

Għal aktar tagħrif

Mistoqsijiet frekwenti dwar il-protezzjoni tal-ħaddiema mis-sustanzi kimiċi li jikkawżaw il-kanċer

Mistoqsijiet frekwenti dwar il-politika l-ġdida dwar is-saħħa u s-sikurezza fuq ix-xogħol

Dokument ta' Ħidma tal-Persunal tal-Kummissjoni - Evalwazzjoni ex post tad-Direttiva dwar l-OSH

Dokument ta' Ħidma tal-Persunal tal-Kummissjoni - Gwida prattika għall-impjegaturi

L-aħbar fuq is-sit tad-DĠ Impjiegi

Segwi lil Marianne Thyssen fuq Facebook u twitter

Abbona għall-bulettin dwar l-impjiegi, l-affarijiet soċjali u l-inklużjoni tal-Kummissjoni Ewropea mibgħut b'xejn bil-posta elettronika


Il-Kummissjoni tiddeskrivi l-passi li jmiss lejn ekonomija Ewropea tad-dejta

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Il-Kummissjoni Ewropea llum ipproponiet soluzzjonijiet politiċi u legali biex titwettaq ekonomija tad-dejta fil-livell tal-UE, bħala parti mill-istrateġija għal Suq Uniku Diġitali ppreżentata f'Mejju 2015.

Il-Kummissjoni qed tindirizza din il-kwistjoni, peress li l-UE bħalissa mhix qed tagħmel l-aħjar użu mill-potenzjal tad-dejta tagħha.

Biex dan jinbidel, huwa meħtieġ li jiġu indirizzati r-restrizzjonijiet mhux ġustifikati għall-moviment liberu tad-dejta bejn il-fruntieri kif ukoll bosta inċertezzi legali.

Il-Komunikazzjoni ppreżentata llum tiddeskrivi is-soluzzjonijiet politiċi u legali biex titwettaq l-ekonomija Ewropea tad-dejta.

Il-Kummissjoni nediet ukoll żewġ konsultazzjonijiet pubbliċi u dibattitu mal-Istati Membri u l-partijiet interessati biex jiġu definiti l-passi li jmiss.

Andrus Ansip, il-Viċi President għas-Suq Uniku Diġitali qal: "Id-dejta għandha tkun tista' tiċċirkola liberament kemm minn post għall-ieħor kif ukoll bejn il-fruntieri u fi ħdan spazju uniku tad-dejta.

Fl-Ewropa, il-fluss tad-dejta u l-aċċess għad-dejta huma ta' spiss ristretti minħabba r-regoli ta' lokalizzazzjoni jew ostakoli tekniċi u regolatorji oħra.

Jekk irridu li l-ekonomija bbażata fuq id-dejta tipproduċi tkabbir u impjiegi, jeħtieġ li d-dejta tintuża.

Iżda biex tintuża, jeħtieġ ukoll li tkun disponibbli u analizzata.

Neħtieġu approċċ koordinat u pan-Ewropew sabiex nagħmlu l-aħjar użu mill-opportunitajiet tad-dejta, filwaqt li nibnu fuq regoli tal-UE li jkunu b'saħħithom sabiex jitħarsu d-dejta personali u l-privatezza”.

Elżbieta Bieńkowska, il-Kummissarju responsabbli għas-Suq Intern, l-Industrija, l-Intraprenditorija u l-SMEs, qalet: "Id-dejta hija l-fjuwil tal-ekonomija l-ġdida.

Biex niżguraw li l-Ewropa tkun ta' suċċess fl-era l-ġdida tal-ekonomija industrijali, għandha bżonn qafas solidu u prevedibbli għall-fluss tad-dejta fi ħdan is-Suq Uniku.

Regoli ċari dwar ir-responsabbiltà, is-sigurtà u l-aċċess għad-dejta huma essenzjali għall-kumpaniji Ewropej, l-SMEs u l-impriżi ġodda biex iwettqu b'mod sħiħ il-potenzjal tat-tkabbir tal-Internet tal-Oġġetti.

Minflok ma nibnu l-fruntieri diġitali għandna niffukaw fuq il-bini ta' ekonomija Ewropea tad-dejta li tkun kompletament integrata u kompetittiva fl-ekonomija globali tad-dejta.”

Fil-Komunikazzjoni, il-Kummissjoni pproponiet ukoll li l-Istati Membri interessati jinvolvu ruħhom fi proġetti transfruntieri li jesploraw il-kwistjonijiet emerġenti tad-dejta f'sitwazzjoni reali.

F'xi Stati Membri diġà qed jitwettqu xi proġetti dwar il-mobilità konnessa u awtomatizzata (CAD) li jippermettu lill-vetturi jkunu konnessi ma' xulxin u mal-infrastruttura stradali.

Il-Kummissjoni trid tibni fuq dawn il-proġetti u tittestja l-implikazzjonijiet regolatorji tal-aċċess u r-responsabbiltà għad-dejta.

L-ekonomija tad-dejta fil-livell tal-UE kienet stmata għal EUR 272 biljun fl-2015 (tkabbir annwali ta' 5.6 %) u tista' jimpjega 7.4 miljun persuna sal-2020.

Id-dejta tista' tintuża biex jittejjeb kważi kull aspett tal-ħajja ta' kuljum, mill-analiżi tan-negozju sat-tbassir tat-temp, minn era ġdida fil-mediċina li tippermetti il-kura personalizzata, sa toroq aktar sikuri u inqas konġestjonijiet tat-traffiku.

Din hija r-raġuni għalfejn il-Komunikazzjoni tal-Kummissjoni tenfasizza r-rwol tal-fluss ħieles tad-dejta fl-UE.

Barra minn hekk, l-istudji juru li hemm ħafna restrizzjonijiet legali jew amministrattivi, prinċipalment fil-forma ta' rekwiżiti ta' lokalizzazzjoni tad-dejta nazzjonali li jirrestrinġu s-suq kollu tal-UE fil-qasam tad-dejta.

It-tneħħija ta' dawn ir-restrizzjonijiet tista' tiġġenera sa EUR 8 biljun f'PDG fis-sena (studju).

Dawn l-inizjattivi jissejsu fuq regoli b'saħħithom sabiex titħares id-dejta personali (ir-Regolament Ġenerali dwar il-Protezzjoni tad-Dejta adottat is-sena l-oħra) u biex tiġi żgurata l-kunfidenzjalità tal-komunikazzjoni elettronika (ara l-proposta tal-lum dwar il-privatezza elettronika), peress li l-fiduċja hija l-pedament li fuqu tista' tinbena l-ekonomija tad-dejta.

Ir-Regolament Ġenerali dwar il-Protezzjoni tad-Dejta (GDPR) jirregola kompletament l-ipproċessar tad-dejta personali fl-UE, inkluża dejta industrijali jew dik iġġenerata awtomatikament li tidentifika persuna fiżika jew li tagħmilha identifikabbli.

L-istabbiliment ta' standards għoljin uniformi ta' protezzjoni tad-dejta jiżgura l-fluss liberu tad-dejta personali fl-UE.

Madankollu, il-GDPR ma jkoprix dejta mhux personali meta din tkun industrijali jew iġġenerata awtomatikament, jew ostakli għall-moviment tad-dejta personali abbażi ta' raġunijiet oħra għajr il-protezzjoni tad-dejta personali, eż. skont il-liġijiet tat-tassazzjoni jew tal-kontabilità.

Sabiex isir l-aħjar użu tad-dejta għall-ekonomija Ewropea, il-Kummissjoni se:

Il-Kummissjoni ħarset ukoll lejn l-inċertezzi legali maħluqin minn kwistjonijiet emerġenti fl-ekonomija tad-dejta u qed tfittex fehmiet dwar il-possibbiltà ta' reazzjonijiet politiċi u legali dwar:

Sfond

Il-pjan ta' azzjoni tal-lum se jikkontribwixxi biex jitneħħew l-ostakoli li fadal fis-Suq Uniku, kif mitlub mill-Kunsill Ewropew f'Diċembru 2016 (konklużjonijiet).

Bl-appoġġ tal-Parlament Ewropew u tal-Istati Membri, is-Suq Uniku Diġitali għandu jitlesta malajr kemm jista' jkun.

L-inizjattiva tal-lum se tgħin biex tissawwar l-aġenda ta' politika futura dwar l-ekonomija Ewropea tad-dejta.

Il-konsultazzjoni dwar il-bini ta' Ekonomija Ewropea tad-Dejta se tibqa' għaddejja sas-26 ta' April 2017 u se tikkontribwixxi għal inizjattiva futura possibbli tal-Kummissjoni fir-rigward tal-Ekonomija Ewropea tad-Dejta aktar tard fl-2017.

Il-konsultazzjoni dwar l-evalwazzjoni tad-Direttiva dwar ir-responsabbiltà għall-prodotti difettużi se tibqa' għaddejja sal-26 ta' April 2017.

Dawk interessati huma l-produtturi, il-kolletturi, u l-utenti attwali u potenzjali ta' dejta mhux personali, speċjalment dejta mhux ipproċessata ġġenerata awtomatikament jew mis-sensuri.

Huma inklużi n-negozji ta' kull daqs, il-manifatturi u l-utenti ta' apparati konnessi, l-operaturi u l-utenti ta' pjattaformi onlajn, is-sensara tad-dejta, kif ukoll l-awtoritajiet pubbliċi, l-organizzazzjonijiet mhux governattivi, ir-riċerkaturi u l-organizzazzjonijiet ta' riċerka u l-konsumaturi.

Għal Aktar Informazzjoni

Skeda informattiva: Il-bini ta' Ekonomija Ewropea tad-Dejta - Mistoqsijiet Frekwenti

Komunikazzjoni "Il-bini ta' Ekonomija Ewropea tad-Dejta”

Paġna tal-konsultazzjoni pubblika

#dataeconomy


Ekonomija tas-servizzi effikaċi għall-Ewropej

Illum il-Kummissjoni qed tressaq pakkett ambizzjuż u bilanċjat ta' miżuri li se jagħmluha aktar faċli għall-kumpaniji u għall-professjonisti biex jipprovdu servizzi lil bażi ta' konsumaturi potenzjali ta' 500 miljun ruħ fl-UE.

Din hu impetu ġdid għas-settur tas-servizzi li għandu jkun ta' benefiċċju għall-konsumaturi, għan-nies li qed ifittxu x-xogħol kif ukoll għan-negozji, u li jiġġenera tkabbir ekonomiku fl-Ewropa.

Bħala parti mill-pjan direzzjonali stabbilit fl-Istrateġija tas-Suq Uniku, il-proposti tal-lum iwasslu r-riżultati mistennija mill-impenn politiku tal-President Juncker biex jiġi mmassimizzat il-potenzjal sħiħ tas-Suq Uniku u jagħmlu l-punt tat-tluq biex l-Ewropa tistagħna fl-ekonomija globali.

Din il-mira ġiet ikkonfermata mill-Kunsill Ewropew fil-konklużjonijiet tiegħu ta' Diċembru 2015, Ġunju 2016 u Diċembru 2016.

Il-miżuri proposti għandhom l-għan li jagħmluha eħfef għall-fornituri tas-servizzi biex iwettqu l-formalitajiet amministrattivi, u li jgħinu lill-Istati Membri jidentifikaw ir-rekwiżiti antikwati u onerużi wisq fuq il-professjonisti li joperaw domestikament jew b'mod transkonfinali.

Minflok ma temenda r-regoli eżistenti tal-UE fil-qasam tas-servizzi, il-Kummissjoni qed tiffoka fuq l-iżgurar li dawn jiġu applikati aħjar, peress li ntwera li l-implimentazzjoni sħiħa tal-potenzjal ta' dawn ir-regoli għandha tagħti spinta sinifikanti lill-ekonomija tal-UE.

Il-Viċi-President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal li: “L-ostakli għall-kummerċ fis-servizzi huma ostakli wkoll għall-kompetittività.

Jekk isir użu aħjar tas-Suq Uniku għas-Servizzi, dan għandu jgħin lin-negozji Ewropej fil-ħolqien tal-impjiegi u t-tkabbir transkonfinali tagħhom, fejn joffru għażla usa' ta' servizzi bi prezzijiet aħjar, filwaqt li jżommu standards għolja għall-konsumaturi u l-ħaddiema.

Illum qed nipproponu li l-proċeduri għall-fornituri transkonfinali jiġu ssimplifikati, kif ukoll mod ġdid u modern kif l-Istati Membri jistgħu jaħdmu flimkien biex jirregolaw is-setturi tas-servizzi tagħhom.”

Il-Kummissarju Elżbieta Bieńkowska, responsabbli mis-Suq Intern, l-Industrija, l-Intraprenditorija u l-SMEs, qalet li: "Is-servizzi jirrappreżentaw żewġ terzi tal-ekonomija tal-UE u jiġġeneraw 90% tal-impjiegi ġodda.

Iżda s-Suq Uniku - dan il-ġojjell li ta' spiss jiġi injorat - mhux jaħdem tajjeb għas-servizzi.

B'riżultat ta' dan, mhux qed nisfruttaw potenzjal qawwi għat-tkabbir u l-impjiegi.

Illum qed nagħtu impetu ġdid lis-settur tas-servizzi biex l-Ewropa ssir ċentru globali għall-forniment, ix-xiri u l-iżvilupp ta' servizzi ġodda.”

L-erba' inizjattivi konkreti li ġew adottati mill-Kummissjoni llum huma:

Informazzjoni ta' sfond

Filwaqt li s-servizzi jirrappreżentaw żewġ terzi tal-ekonomija tal-UE u jammontaw għal 90 % tal-ħolqien ta' impjiegi, is-settur tas-servizzi għandu prestazzjoni baxxa.

It-tkabbir tal-produttività f'dan is-settur huwa baxx u l-bqija tad-dinja qed tirkupra.

L-ostakoli jwaqqfu lill-kumpaniji milli jistabbilixxu u jespandu, u jwasslu għal prezzijiet ogħla u għal inqas għażla għall-konsumaturi.

Barra minn hekk, il-prestazzjoni tal-manifattura hija dejjem aktar marbuta mal-kompetittività tas-servizzi.

Għalhekk, l-ostakli għall-kummerċ fis-servizzi fis-Suq Uniku huma ostakli wkoll għall-kompetittività tas-settur tal-manifattura tal-UE.

Biex tingħeleb din ix-xejra u jinħolqu aktar impjiegi u tkabbir, l-Istati Membri jeħtiġilhom jistimulaw l-iżvilupp tal-ekonomija tas-servizzi u jagħmlu użu aħjar tal-potenzjal tas-Suq Uniku għas-Servizzi.

Għal aktar tagħrif

Mistoqsijiet Frekwenti – MEMO/17/11

Proposta għal e-Card tas-Servizzi

Proposta għal Proċedura ta' Notifika tas-Servizzi

Proposta għal Test tal-Proporzjonalità

Gwida dwar rakkomandazzjonijiet ta' riforma għar-regolamentazzjoni tas-servizzi professjonali

Factsheet